[pic] | KUMMISSJONI TAL-KOMUNITAJIET EWROPEJ |

Brussel 23.1.2008

KUMM(2008) 19 finali

2008/0016 (COD)

Proposta għal

DIRETTIVA TAL-PARLAMENT EWROPEW U TAL-KUNSILL

dwar il-promozzjoni ta’ l-użu ta’ l-enerġija minn sorsi rinnovabbli

(preżentata mill-Kummissjoni) {KUMM(2008) 30 finali}{SEG(2008) 57}{SEG(2008) 85}

Memorandum ta’ spjegazzjoni

1. IL-KUNTEST TAL-PROPOSTA

- Ir-raġunijiet għall-proposta u l-għanijiet tagħha

Il-Komunità ilha li għarfet il-ħtieġa li tippromwovi aktar l-enerġija rinnovabbli minħabba li l-isfruttament tagħha jikkontribwixxi għall-mitigazzjoni tat-tibdil fil-klima permezz tat-tnaqqis ta’ l-emissjonijiet ta’ gassijiet serra, għall-iżvilupp sostenibbli, għas-sigurtà tal-provvista u l-iżvilupp ta’ industrija bbażata fuq l-għarfien li toħloq impjiegi, għat-tkabbir ekonomiku, għall-kompetittività u għall-iżvilupp reġjonali u rurali.

Din il-Proposta għal Direttiva għandha l-għan li tistabbilixxi mira vinkolanti globali ta’ sehem ta’ 20% ta’ sorsi ta’ enerġija rinnovabbli fil-konsum ta’ l-enerġija u mira minima vinkolanti ta’ 10% għal bijokarburanti fit-trasport li għandhom jintlaħqu minn kull Stat Membru, kif ukoll mira nazzjonali vinkolanti sa l-2020 skond il-mira globali ta’ 20% ta’ l-UE.

Bi tweġiba għas-sejħa magħmula mill-Kunsill Ewropew f’Marzu 2006 (Dokument tal-Kunsill 7775/1/06 REV10) il-Kummissjoni ppreżentat ir-Reviżjoni Strateġika għall-Enerġija Ewropea tagħha fl-10 ta’ Jannar 2007. Bħala parti minn din ir-Reviżjoni, il-Pjan ta’ Direzzjoni għall-Enerġija Rinnovabbli [KUMM(2006) 848] stabbilixxa viżjoni fit-tul għal sorsi ta’ enerġija rinnovabbli fl-UE. Huwa ppropona li l-UE tistabbilixxi mira vinkolanti ta’ 20% għas-sehem ta’ enerġija rinnovabbli fil-konsum ta’ l-enerġija fl-UE sa l-2020, u mira vinkolanti ta’ 10% għas-sehem ta’ enerġija rinnovabbli fil-petrol u d-diżil għat-trasport.

Il-Parlament Ewropew innota fir-Riżoluzzjoni tiegħu dwar it-tibdil fil-klima (l-14 ta’ Frar 2007) li politika dwar l-enerġija hija element kruċjali ta’ l-istrateġija globali ta’ l-UE dwar it-tibdil fil-klima, fejn sorsi ta’ enerġija rinnovabbli u teknoloġiji b’effiċjenza enerġetika għandhom rwol importanti. Il-Parlament appoġġa l-proposta ta’ mira vinkolanti biex is-sehem ta’ enerġija rinnovabbli fit-taħlita ta’ enerġija ta’ l-UE jiżdied għal 20% sa l-2020 bħala punt tajjeb ta’ tluq, u kkunsidra li din il-mira għandha tiżdied għal 25% tat-taħlita ta’ l-enerġija ta’ l-UE. Barra minn hekk il-Parlament Ewropew, fir-Riżoluzzjoni tiegħu dwar il-Pjan ta’ Direzzjoni għall-Enerġija Rinnovabbli fl-Ewropa (25 ta’ Settembru 2007), għamel sejħa lill-Kummissjoni biex sa l-aħħar ta’ l-2007 tippreżenta proposta għal qafas leġiżlattiv għall-enerġija rinnovabbli, b’referenza għall-importanza li jkunu stabbiliti miri għall-ishma ta’ sorsi ta’ enerġija rinnovabbli fil-livell ta’ l-UE u ta’ l-Istati Membri.

Il-Kunsill Ewropew ta’ Brussell ta’ Marzu 2007 (Dokument tal-Kunsill 7224/07) afferma mill-ġdid l-impenn fil-perjodu twil tal-Komunità għall-iżvilupp madwar l-UE ta’ enerġiji rinnovabbli lil hinn mill-2010 u stieden lill-Kummissjoni biex tressaq il-proposta tagħha għal Direttiva ġdida komprensiva dwar l-użu ta’ sorsi rinnovabbli. Din għandha tinkludi miri vinkolanti legali għas-sehem globali ta’ enerġija rinnovabbli u s-sehem ta’ bijokarburanti għat-trasport f’kull Stat Membru.

- Il-kuntest ġenerali

L-UE u d-dinja jinsabu f’salib it-toroq fejn jikkonċerna l-futur ta’ l-enerġija. L-isfidi tat-tibdil fil-klima kkawżati minn emissjonijiet antropoġeniċi ta’ gassijiet serra, l-aktar mill-użu ta’ enerġija mill-fossili, jeħtieġ li jkunu indirizzati b’mod effettiv u urġenti. Studji riċenti kkontribwew biex jikbru l-kuxjenza u l-għarfien tal-problema u tal-konsegwenzi fit-tul tagħha, u enfasizzaw il-ħtieġa għal azzjoni deċiżiva u immedjata. Approċċ integrat lejn il-politika tal-klima u l-enerġija huwa meħtieġ minħabba li l-produzzjoni u l-użu ta’ l-enerġija huma sorsi primarji għal emissjonijiet ta’ gassijiet serra. Id-dipendenza dejjem tikber ta’ l-Unjoni Ewropea fuq l-importazzjoni ta’ enerġija thedded is-sigurtà tal-provvista tagħha u timplika prezzijiet ogħla. Min-naħa l-oħra, it-titjib ta’ l-investiment fl-effiċjenza ta’ l-enerġija, f’enerġija rinnovabbli u f’teknoloġiji ġodda għandu benefiċċji wesgħin u jikkontribwixxi lejn l-istrateġija ta’ l-UE għat-tkabbir u l-impjiegi.

Il-konsegwenzi tat-tibdil fil-klima, tad-dipendenza ikbar fuq il-karburanti fossili, u taż-żieda fil-prezzijiet ta’ l-enerġija jżidu l-pressjoni fuq l-UE biex tistabbilixxi politika komprensiva u ambizzjuża dwar l-enerġija b’azzjoni komuni f’livell Ewropew u ta’ l-Istati Membri. Fil-qafas ta’ din il-politika dwar l-enerġija, is-settur ta’ l-enerġija rinnovabbli jispikka għall-abbiltà tiegħu li jnaqqas l-emissjonijiet ta’ gassijiet serra u t-tniġġis, jisfrutta sorsi ta’ enerġija lokali u deċentralizzati, u jistimola l-industriji ta’ teknoloġija għolja ta’ livell internazzjonali.

Is-sorsi ta’ enerġija rinnovabbli huma fil-parti l-kbira indiġeni, ma jistriħux fuq id-disponibbiltà futura tas-sorsi ta’ enerġija konvenzjonali, u n-natura prevalentament deċentralizzata tagħhom tagħmel l-ekonomiji tagħna inqas vulnerabbli għall-provvista volatili ta’ enerġija. Bħala konsegwenza jikkostitwixxu element ewlieni ta’ futur ta’ enerġija sostenibbli.

Sabiex l-enerġiji rinnovabbli jsiru t-“triq li twassal” biex jintlaħaq l-għan doppju ta’ aktar sigurtà ta’ provvista u ta’ inqas emissjonijiet ta’ gassijiet serra, hija meħtieġa bidla fil-mod kif l-UE tippromwovi l-enerġija rinnovabbli. Huwa meħtieġ it-tisħiħ u t-twessigħ tal-qafas regolatorju preżenti ta’ l-UE. Huwa importanti li jkun żgurat li l-Istati Membri kollha jieħdu l-miżuri meħtieġa biex jiżdied is-sehem ta’ l-enerġija rinnovabbli fit-taħlita tagħhom ta’ l-enerġija.

Qafas leġiżlattiv ġdid għall-promozzjoni u l-użu ta’ enerġija rinnovabbli fl-Unjoni Ewropea lill-komunità tan-negozju jagħtiha l-istabbiltà li għandha bżonn fit-tul biex tieħu deċiżjonijiet ta’ investiment razzjonali fis-settur ta’ l-enerġija rinnovabbli bil-għan li l-Unjoni Ewropea taqbad it-triq lejn futur enerġetiku iktar nadif, iktar sigur u iktar kompetittiv.

- Id-dispożizzjonijiet eżistenti fil-qasam tal-proposta

Id-Direttiva 2001/77/KE (ĠU L 283, 27.10.2001) tal-Parlament Ewropew u tal-Kunsill dwar il-promozzjoni ta’ l-elettriku prodott minn sorsi ta’ enerġija rinnovabbli fis-suq intern: id-Direttiva tistabbilixxi sehem indikattiv ta’ 21% ta’ elettriku prodott minn sorsi ta’ enerġija rinnovabbli fil-konsum ta’ l-elettriku globali tal-Komunità sa l-2010. Tiddefinixxi l-miri indikattivi nazzjonali għal kull Stat Membru, tinkoraġġixxi l-użu ta’ skemi ta’ għajnuna nazzjonali, l-eliminazzjoni ta’ ostakli amministrattivi u l-integrazzjoni tas-sistema tad-distribuzzjoni, u tistabbilixxi l-obbligu li jingħataw lill-produtturi ta’ enerġija rinnovabbli garanziji ta’ l-oriġini kemm-il darba huma jitolbuhom. Bil-politiki u l-isforzi preżenti f’posthom, huwa mistenni li sehem ta’ 19% sa l-2010 – pjuttost mill-21% immirat - għandu jintlaħaq.

Id-Direttiva 2003/30/KE (ĠU L 123, 17.5.2003) tal-Parlament Ewropew u tal-Kunsill dwar il-promozzjoni ta’ l-użu tal-bijokarburanti jew karburanti oħra rinnovabbli għat-trasport: id-Direttiva tistabbilixxi mira ta’ 5.75% ta’ bijokarburanti tal-petrol u tad-diżil kollu għat-trasport imqiegħed fis-suq sal-31 ta’ Diċembru 2010. L-Istati Membri kienu mitluba jistabbilixxu miri indikattivi għall-2005, billi jikkunsidraw valur ta’ referenza ta’ 2%. Din il-mira indikattiva interim ma ntlaħqitx. Il-bijokarburanti laħqu l-1% ta’ karburant għat-trasport fl-2005. Il-konklużjoni tal-Kummissjoni skond il-valutazzjoni tal-progress hija li l-mira għall-2010 probabbilment mhux se tintlaħaq - l-aspettattivi huma għal sehem ta’ madwar 4.2%.

Id-dispożizzjonijiet tad-Direttivi 2001/77/KE u 2003/30/KE preċedenti li jidħlu fuq id-dispożizzjonijiet tad-Direttiva l-ġdida se jitħassru meta ssir it-traspożizzjoni; dawk li għandhom x’jaqsmu ma’ miri u rappurtar għall-2010 se jibqgħu fis-seħħ sal-31 ta’ Diċembru 2011.

- Il-konsistenza ma’ politiki u għanijiet oħra ta’ l-Unjoni

Il-Proposta hija konsistenti mal-politiki ta’ l-UE li jikkumbattu t-tibdil fil-klima, it-tnaqqis ta’ l-emissjonijiet ta’ gassijiet serra, l-ilħiq ta’ żvilupp sostenibbli, l-assigurazzjoni ta’ sigurtà enerġetika u t-twettiq ta’ l-Istrateġija ta’ Liżbona.

Il-proposta, b’mod partikolari, se tkun parti minn pakkett leġiżlattiv li se jistabbilixxi l-impenji dwar il-gassijiet serra u l-enerġija rinnovabbli għall-Istati Membri kollha. B’żieda mad-Direttiva preżenti li tistabbilixxi miri għall-enerġija rinnovabbli għall-2020, il-pakkett propost mill-Kummissjoni jinkludi Regolament li jaġġorna l-miri nazzjonali ta’ emissjonijiet ta’ gassijiet serra u Direttiva biex titjieb u titwessa’ s-sistema ta’ l-UE ta’ l-iskambju tal-kwoti ta’ l-emissjonijiet (EU-ETS). Ir-rabtiet bejn it-twaqqif ta’ miri għat-tnaqqis ta’ gassijiet serra, l-iskema ta’ l-iskambju tal-kwoti ta’ l-emissjonijiet u miri ta’ enerġija rinnovabbli huma ċari. Il-Kummissjoni tqis l-elementi varji bħala komplementari: l-EU-ETS se tiffaċilita t-tkabbir fl-enerġija rinnovabbli; id-Direttiva dwar l-enerġija rinnovabbli se toħloq kundizzjonijiet li jippermettu li l-enerġija rinnovabbli jkollha rwol ewlieni biex jintlaħqu l-miri għat-tnaqqis tal-gassijiet serra.

Il-politika dwar l-enerġija esterna Komunitarja għandha tassigura l-vuċi komuni ta’ l-UE fl-appoġġ sabiex tissaħħaħ ir-relazzjoni tagħha ma’ l-imsieħba tagħha fl-enerġija, bil-għan li jkomplu jiġu ddiversifikati sorsi u rotot, jissaħħu s-sħubija u l-kooperazzjoni u l-iffukar fuq it-tnaqqis ta’ emissjonijiet ta’ gassijiet serra, l-enerġija rinnovabbli u tkabbir fl-effiċjenza enerġetika. Pajjiżi terzi għandhom ikunu jistgħu jibbenefikaw mill-promozzjoni ta’ enerġiji rinnovabbli fl-UE permezz tal-provvista ta’ bijokarburanti u bijolikwidi oħra li jilħqu rekwiżiti ta’ sostenibbiltà, jew bil-provvista ta’ elettriku rinnovabbli minn pajjiżi ġirien. Filwaqt li fil-prinċipju, m’għandhom japplikaw ebda restrizzjonijiet ta’ kummerċ fuq l-importazzjoni u l-esportazzjoni ta’ enerġija rinnovabbli, il-Komunità għandha tiżgura li jkun hemm kundizzjonijiet indaqs għall-produtturi kollha ta’ enerġija rinnovabbli, fi u barra mill-Komunità. Minħabba li din il-proposta tistabbilixxi miri ambizzjużi li l-Istati Membri u l-industrija tagħhom iridu jilħqu, il-kwistjoni tal-qafas legali tal-pajjiżi terzi għandha tiġi indirizzata.

L-iżvilupp ta’ suq għal sorsi u teknoloġiji ta’ enerġija rinnovabbli għandu wkoll impatt pożittiv ċar fuq is-sigurtà tal-provvista ta’ l-enerġija, opportunitajiet ta’ żvilupp reġjonali u lokali, żvilupp rurali, prospetti għall-esportazzjoni, koeżjoni soċjali u opportunitajiet ta’ impjieg, speċjalment fir-rigward ta’ impriżi żgħar u ta’ daqs medju kif ukoll produtturi indipendenti ta’ enerġija.

Il-proposta hija konsistenti wkoll mal-Pjan Strateġiku Ewropew għat-Teknoloġija ta’ l-Enerġija [KUMM(2007) 723], li jenfasizza l-ħtieġa li l-ġenerazzjoni li jmiss ta’ teknoloġiji għall-enerġija rinnovabbli tkun kompetittiva fis-suq. Barra minn hekk, teknoloġiji ta’ l-informazzjoni u l-komunikazzjoni se jiffaċilitaw aktar l-integrazzjoni ta’ enerġiji rinnovabbli fis-sistema ta’ provvista u distribuzzjoni ta’ l-elettriku Ewropea.

2. IL-KONSULTAZZJONI MAL-PARTIJIET INTERESSATI U L-VALUTAZZJONI TA’ IMPATT

- Konsultazzjoni mal-partijiet interessati

Il-metodi ta’ konsultazzjoni, setturi ewlenin fil-mira u l-profil ġenerali ta’ dawk li wieġbu

Il-kwistjonijiet ewlenin indirizzati fil-pjan ta’ direzzjoni għall-enerġija rinnovabbli ġew diskussi fil-konsultazzjoni pubblika fuq il-Green Paper dwar l-Enerġija u r-Reviżjoni Strateġika dwar l-Enerġija Ewropea bejn Marzu u Settembru 2006. Barra minn hekk kien hemm konsultazzjonijiet matul l-2007 inkluż ma’ Stati Membri, ċittadini, gruppi ta’ partijiet interessati, organizzazzjonijiet tas-soċjetà ċivili, NGOs u organizzazzjonijiet tal-konsumatur.

Il-proposta leġiżlattiva hija bbażata fuq proċess ta’ valutazzjoni ta’ l-impatt komprensiv b’konsultazzjoni wiesgħa mal-partijiet interessati: għadd ta’ laqgħat mal-partijiet interessati dwar kwistjonijiet ewlenin tal-proposta, inklużi ostakli għall-iżvilupp ta’ l-użi ta’ enerġija rinnovabbli, miżuri ta’ sostenibbiltà u ta’ flessibbiltà tal-bijokarburanti biex jintlaħqu l-miri nazzjonali għall-enerġija rinnovabbli. Saru erba’ eżerċizzji ta’ konsultazzjoni pubblika (Internet), minbarra dik dwar il-Green Paper dwar l-Enerġija (Marzu - Settembru 2006), dwar ir-reviżjoni tal-politika tal-bijokarburanti, dwar it-tisħin u t-tkessiħ fl-enerġija rinnovabbli, dwar ostakli amministrattivi u dwar is-sostenibbiltà tal-bijokarburanti.

1. Konsultazzjoni pubblika dwar ir-reviżjoni tad-Direttiva dwar il-bijokarburanti (April-Lulju 2006);

2. Konsultazzjoni pubblika dwar il-promozzjoni tat-tisħin u t-tkessiħ mill-enerġiji rinnovabbli (Awissu-Ottubru 2006);

3. Konsultazzjoni pubblika dwar ostakli amministrattivi għall-iżvilupp ta’ riżorsi rinnovabbli fis-settur ta’ l-elettriku (Marzu - April 2007);

4. Konsultazzjoni pubblika dwar kwistjonijiet tal-bijokarburanti fil-legiżlazzjoni l-ġdida dwar il-promozzjoni ta’ l-enerġija rinnovabbli (April-Ġunju 2007).

Sommarju tat-tweġibiet u kif dawn ġew ikkunsidrati

Kien hemm appoġġ wiesa’ għal politika iktar qawwija dwar is-sorsi ta’ enerġija rinnovabbli u preċiżament għal mira għal perjodu itwal għall-enerġija rinnovabbli, b’suġġerimenti li jvarjaw minn 20% fl-2020 sa 50% u aktar sa l-2040/2050. Kien hemm appoġġ qawwi għall-użu ta’ miri obbligatorji, kif ukoll għall-internalizzazzjoni ta’ l-ispejjeż esterni.

L-effetti pożittivi ewlenin ta’ inizjattiva ta’ l-UE biex jiżdiedu t-tisħin u t-tkessiħ minn sorsi ta’ enerġija rinnovabbli, kif suġġerit minn għadd kbir ta’ dawk li wieġbu, huma marbutin mal-promozzjoni ta’ l-impjiegi lokali u l-opportunitajiet għall-intrapriżi żgħar u ta’ daqs medju, żvilupp reġjonali u rurali, l-istimolu tat-tkabbir ekonomiku u t-tkabbir tal-leadership globali ta’ l-industrija Ewropea. Li jiġu indirizzati t-tibdil fil-klima u s-sigurtà tal-provvista ta’ l-enerġija ta’ l-UE tqiesu wkoll bħala effetti pożittivi. L-effetti negattivi suġġeriti minn dawk li wieġbu huma l-aktar marbutin mal-pressjoni fuq riżorsi tal-bijomassa, li huma wkoll użati għal użu industrijali mhux ta’ l-enerġija u ma’ aktar sfruttament tagħha li jista’ jwassal għal nuqqasijiet jew impatti ambjentali mhux mixtieqa.

Il-kwistjonijiet tal-bijokarburanti fid-Direttiva kienu s-suġġett ta’ l-aħħar eżerċizzju relatat ta’ konsultazzjoni pubblika. Il-proposta sottomessa għall-konsultazzjoni pproponiet tliet kriterji ta’ sostenibbiltà: a) art b’ħażniet għolja ta’ karbonju m’għandhiex tiġi kkonvertita għall-produzzjoni tal-bijokarburanti; b) art b’bijodiversità għolja m’għandhiex tiġi konvertita għall-produzzjoni tal-bijokarburanti; c) il-bijokarburanti għandhom jiksbu livell minimu ta’ ffrankar ta’ gassijiet serra (telf ta’ ħażniet ta’ karbonju mill-bdil fl-użu ta’ l-art ma jkunx meqjus fil-kalkolu). Fit-tweġibiet, hemm appoġġ ġenerali għal dawn il-kriterji minn ħafna minn dawk li wieġbu, b’bosta jipproponu aktar rinfurzar għall-iskema.

- Il-ġbir u l-użu ta’ għarfien espert

L-oqsma xjentifiċi/ta’ għarfien espert ikkonċernati

Bil-għan li tingħata tweġiba għall-mistoqsija jekk l-UE għandhiex tadotta miri kkwantifikati għas-sehem ta’ enerġija rinnovabbli fl-2020 u jekk iva, għal liema ammont u f’liema forma, saru bosta analiżijiet u studji inkluż il-kontribut ta’ esperti esterni.

Il-metodoloġija użata

Għall-eżerċizzju ta’ mmudellar saru għall-UE-27 diversi xenarji bl-użu tal-mudelli PRIMES u Green-X.

L-organizzazzjonijiet/esperti ewlenin li ġew ikkonsultati

Saru u ntużaw diversi studji bil-għan li jkunu definiti l-elementi differenti tal-proposta. Dawn jinkludu r-rapport FORRES 2020: "Analysis of the EU renewable energy sources' evolution up to 2020, April 2005" ("Analiżi ta’ l-evoluzzjoni sa l-2020 tas-sorsi ta’ enerġija rinnovabbli ta’ l-UE, April 2005"); ir-rapport OPTRES: "Analysis of barriers for the development of electricity generation from renewable energy sources in the EU25" (“Analiżi ta’ ostakli għall-iżvilupp ta’ ġenerazzjoni ta’ l-elettriku minn sorsi ta’ enerġija rinnovabbli fil-UE25”), Mejju 2006; il-proġett RE-GO "Renewable Energy Guarantees of Origin: implementation, interaction and utilization ("Garanziji ta’ l-Oriġini ta’ l-Enerġija Rinnovabbli: implimentazzjoni, interazzjoni u utilizzazzjoni”), Kuntratt tal-Kummissjoni Ewropea Nru: 4.1030/C/02-025/2002; il-proġett E-TRACK "A European Standard for the tracking of electricity" ("Standard Ewropew għas-sorveljanza ta’ l-elettriku"), Kuntratt tal-Kummissjoni Ewropea Nru: EIE/04/141/S07.38594; il-proġett PROGRESS "Promotion and growth of renewable energy sources and systems" ("Promozzjoni u tkabbir ta’ sorsi u sistemi ta’ enerġija rinnovabbli"), Kuntratt tal-Kummissjoni Ewropea Nru: TREN/D1/42-2005/S07.56988; u r-rapport minn MVV Consulting, Ġunju 2007: "Heating and cooling from renewable energies: cost of national policies and administrative barriers" (“It-tisħin u t-tkessiħ minn enerġiji rinnovabbli: spejjeż ta’ politiki nazzjonali u ostakli amministrattivi"). Rigward l-impatt tal-mira tal-bijokarburanti fuq il-prezzijiet ta’ l-ikel, l-istudju magħmul minn Zentrum für Europaïsche Wirtschaftsforschung (Iċ-Ċentru għar-Riċerka Ekonomika, ZEW) (2007): "Competitiveness effects of trading emissions and fostering technologies to meet the EU Kyoto targets" (“Effetti fuq il-kompetittività ta’ skambju ta’ emissjonijiet u t-trawwim ta’ teknoloġiji biex jintlaħqu l-miri ta’ Kjoto ta’ l-UE"), 2007.

Il-mezzi li ntużaw biex il-parir espert ikun disponibbli għall-pubbliku

Il-parti l-kbira ta’ l-istudji użati ġew ippubblikati jew huma disponibbli fuq il-websajt Europa, inkluż il-proġett OPTRES bil-kuntratt Nru: EIE/04/073/S07.38567 (www.optres.fhg.de) Rapport ta’ Progress, 2007 "Identification of administrative and grid barriers to the promotion of electricity from Renewable Energy Sources" ("Identifikazzjoni ta’ ostakli amministrattivi u ta’ distribuzzjoni għall-promozzjoni ta’ l-elettriku minn Sorsi ta’ Enerġija Rinnovabbli") ippubblikat fis-sit:

http://ec.europa.eu/energy/res/consultation/admin_barriers_en.htm.

Ir-rapport ta’ MVV Consulting fuq "Heating and cooling from renewable energies: cost of national policies and administrative barriers” ("It-tisħin u t-tkessiħ minn enerġiji rinnovabbli: spejjeż tal-politiki nazzjonali u ostakli amministrattivi") jinsab fis-sit:

http://ec.europa.eu/energy/res/sectors/heat_from_res_en.htm.

- Il-valutazzjoni ta’ l-impatt

Il-valutazzjoni ta’ l-impatt tesplora l-għażliet assoċjati, deskritti hawn taħt:

- F’liema unitajiet għandhom ikunu espressi l-miri ta’ l-enerġija rinnovabbli? Il-valutazzjoni ta’ impatt tqabbel l-għażliet biex jiġu espressi l-miri f’termini ta’ konsum primarju jew finali ta’ l-enerġija u tikkonkludi li dan ta’ l-aħħar huwa l-aqwa minħabba li ma jiddiskriminax bejn tipi differenti ta’ enerġija rinnovabbli u wkoll għaliex il-kontabilità fl-enerġija primarja tagħti aktar piż lill-enerġija termika u nukleari biex b’hekk żiediet f’dawn is-sorsi ta’ l-enerġija jwasslu biex il-ksib ta’ kwalunkwe sehem partikolari ta’ enerġija rinnovabbli jkun aktar diffiċli.

- Kif għandu jinqasam bejn l-Istati Membri l-impenn ta’ 20%? Ġew ivvalutati diversi metodi, inkluż il-potenzjal tar-riżorsi mmudellat f’kull Stat Membru, bl-applikazzjoni ta’ żieda b’rata fissa għall-Istati Membri kollha, u bil-modulazzjoni tar-riżultati bil-PGD għal finijiet ta’ ġustizzja u l-koeżjoni. Il-konklużjoni hija li approċċ b’rata fissa modulat mill-PGD huwa l-aktar xieraq peress li jipprovdi żieda sempliċi komuni u ġusta għall-Istati Membri kollha. Meta jkun differenzjat bil-PGD, ir-riżultat jirrifletti l-ġid ta’ l-Istati Membri differenti, u meta jiġi mmodulat biex jitqies il-progress fl-istadji bikrija tas-sorsi rinnovabbli li jkunu qed jiżviluppaw, ir-riżultat jirrikonoxxi r-rwol li kellhom dawk li bdew kmieni fit-tmexxija ta’ l-iżvilupp ta’ l-enerġija rinnovabbli fl-Ewropa u jirrifletti wkoll limitu kumplessiv fuq is-sehem ta’ enerġija rinnovabbli li l-Istati Membri invidwali jimmiraw għalih għall-2020.

- Kif jista’ t-trasferiment bejn il-fruntieri ta’ enerġiji rinnovabbli jkun imtejjeb (permezz ta’ l-użu tal-garanziji ta’ l-oriġini) biex l-Istati Membri jkunu mgħejuna jiksbu l-impenji tagħhom – inkluża l-possibbiltà li enerġija rinnovabbli użata fi Stat Membru tkun ikkalkulata għall-miri ta’ stat ieħor? Għażliet għall-istandardizzazzjoni tal-garanziji ta’ l-oriġini li diġà huma applikati fis-settur ta’ l-elettriku huma eżaminati flimkien mal-possibbiltà ta’ espansjoni ta’ l-ambitu lil hinn mis-settur ta’ l-elettriku u gradi differenti ta’ trasferibbiltà tal-garanziji ta’ l-oriġini. Huwa ssuġġerit li r-reġim tal-garanzija ta’ l-oriġini jista’ jkun sostanzjalment imtejjeb u standardizzat u li l-ambitu tiegħu jista’ jkun estiż għat-tisħin u t-tkessiħ fuq skala kbira.

- Liema ostakli amministrattivi u tas-suq għall-iżvilupp ta’ l-enerġija rinnovabbli jistgħu jitneħħew? Firxa ta’ regoli ta’ ppjanar, ta’ proċeduri amministrattivi u ta’ fallimenti ta’ informazzjoni tas-suq huma eżaminati u rekwiżiti jew rakkomandazzjonijiet biex jitneħħew huma proposti (bħal ħolqien ta’ "one-stop-shops", li jkun assigurat li t-tariffi huma proporzjonati, l-għoti ta’ rikonoxximent reċiproku ta’ ċertifikazzjoni, l-għoti ta’ aktar informazzjoni lill-pubbliku u lill-professjonisti, u li jkunu stabbiliti livelli minimi ta’ konsum ta’ enerġija rinnovabbli f’bini ġdid).

- Liema kriterji u metodi ta’ monitoraġġ jistgħu jintużaw biex jissawwar reġim ta’ sostennibbiltà tal-bijokarburanti? Firxa wiesgħa ta’ għażliet qed tiġi esplorata, u huwa ssuġġerit li din is-sistema għandha tinkludi livelli minimi ta’ rendiment tal-gassijiet serra, kriterji fuq il-bijodiversità u premjijiet għall-użu ta’ materja prima bid-diversifikazzjoni tal-ġabra tal-materjali bħal materjal linjoċellulożiku għall-produzzjoni ta’ bijokarburanti tat-tieni ġenerazzjoni. Huwa xieraq li titħalla l-verifika għall-Istati Membri (waqt li jkunu inkoraġġiti l-iskemi ta’ ċertifikazzjoni multinazzjonali); ir-reġim ta’ penalitajiet fejn ma jintlaħqux il-kriterji għandu jkun konsistenti madwar is-suq uniku u jinkludi l-esklużjoni minn aġevolazzjonijiet fit-taxxi, iż-żamma ta’ dawn il-bijokarburanti mill-obbligi tal-bijokarburanti u l-miri nazzjonali. Fl-aħħarnett, is-“sorveljanza” proprja tal-bijokarburanti se tkun teħtieġ sorveljanza fiżika, sabiex il-bijokarburanti li jwettqu l-kriterji ta’ sostennibbiltà jistgħu jkunu identifikati u ppremjati bi primjum fis-suq.

3. L-ELEMENTI ġURIDIċI TAL-PROPOSTA

- Sinteżi ta' l-azzjoni proposta

Id-Direttiva proposta tistabbilixxi l-prinċipji li fuqhom l-Istati Membri hemm bżonn li jiżguraw li s-sehem ta’ enerġija rinnovabbli fil-konsum finali ta’ enerġija fl-UE jilħaq għall-inqas 20% sa l-2020, u tistabbilixxi miri nazzjonali globali għal kull Stat Membru.

Fl-enerġija rinnovabbli huma kkonċernati tliet setturi: l-elettriku, it-tisħin u t-tkessiħ u t-trasport. L-approċċ globali huwa li l-Istati Membri jżommu d-diskrezzjoni fit-taħlita ta’ dawn is-setturi biex jilħqu l-mira nazzjonali tagħhom. Madankollu, qed ikun propost li kull Stat Membru għandu jilħaq għall-inqas sehem ta’ 10% ta’ enerġija rinnovabbli (primarjament bijokarburanti) fis-settur tat-trasport sa l-2020. Dan qed isir għar-raġunijiet li ġejjin: (1) is-settur tat-trasport huwa s-settur li għandu l-iktar żieda mgħaġġla f’emissjonijiet ta’ gassijiet serra fost is-setturi kollha ta’ l-ekonomija; (2) il-bijokarburanti jindirizzaw id-dipendenza miż-żejt tas-settur tat-trasport, li hija waħda mill-aktar problemi serji ta’ nuqqas ta’ sigurtà fil-provvista ta’ l-enerġija li tħabbat wiċċha magħha l-UE; (3) bħalissa l-bijokarburanti jiswew iktar biex jiġu prodotti minn forom oħra ta’ enerġija rinnovabbli, li jista’ jfisser li bilkemm jiġu żviluppati mingħajr ħtieġa speċifika.

Speċifikament għal bijokarburanti u bijolikwidi oħra, id-Direttiva tistabbilixxi sistema biex tiggarantixxi s-sostennibbiltà ambjentali tal-politika, billi tiżgura inter alia li l-bijokarburanti li huma kkalkulati għall-miri jiksbu livell minimu ta’ ffrankar ta’ gassijiet serra.

- Bażi ġuridika

Il-Proposta se ssir fuq il-bażi ta’ l-Artikolu 175(1) tat-Trattat b’rabta ma’ l-Artikolu 95. Filwaqt li bażi legali unika hija ppreferuta, huwa rikonoxxut li bażi legali doppja hija xierqa fejn miżura fiha dispożizzjonijiet ibbażati fuq partijiet differenti tat-Trattat. Dawn iż-żewġ bażijiet legali jimplikaw l-użu tal-proċedura ta’ ko-deċiżjoni.

Il-parti l-kbira tal-Proposta taqa’ taħt l-Artikolu 175(1) (l-ambjent). Dan l-Artikolu jagħti lill-Komunità l-poter li taġixxi biex tippreżerva, tħares u ttejjeb il-kwalità ta’ l-ambjent, tipproteġi s-saħħa tal-bniedem u tagħmel użu prudenti u razzjonali mir-riżorsi naturali. Dawn il-miri huma segwiti minn din id-Direttiva.

Madankollu, l-Artikoli 15, 16 u 17 tal-Proposta jimponu obbligi vinkolanti fuq l-Istati Membri fir-rigward tas-sostennibbiltà ta’ bijokarburanti u bijolikwidi oħrajn. Filwaqt li l-kriterji ta’ sostennibbiltà nfushom ovvjament isegwu għan ta’ ħarsien ta’ l-ambjent, id-Direttiva tipprevjeni wkoll lill-Istati Membri milli jadottaw ċerti miżuri li jostakolaw il-kummerċ f’bijokarburanti jew fil-materja prima. Għalhekk id-Direttiva timmira għal armonizzazzjoni sħiħa ta’ kriterji ta’ sostennibbiltà tal-bijokarburanti bil-għan li tiżgura li l-ebda kriterji adottati individwalment mill-Istati Membri ma jistgħu jkunu ta’ ostaklu għall-kummerċ bejn l-Istati membri. Għal dan l-element tad-Direttiva, is-suq intern huwa għalhekk ikkunsidrat li huwa objettiv primarju. Din il-valutazzjoni ma tinbidilx mill-fatt li l-ħarsien ta’ l-ambjent huwa wkoll mira importanti, minħabba li l-Artikolu 95(3) KE espressament jipprovdi li jkun hemm mira għal livell għoli ta’ ħarsien ta’ l-ambjent fil-miżuri għat-tkomplija tas-suq intern. Il-Kummissjoni għalhekk tikkunsidra li d-dispożizzjonijiet ta’ standards armonizzati għas-sostennibbiltà tal-bijokarburanti jaqgħu taħt l-Artikolu 95 (suq intern).

B’mod ġenerali, l-enerġija rinnovabbli hija sostitut mill-qrib għall-enerġija konvenzjonali u hija pprovduta permezz ta’ l-istess infrastruttura u sistemi loġistiċi. L-Istati Membri kollha diġà jużaw enerġija rinnovabbli u diġà lkoll iddeċidew li jżidu s-sehem ta’ enerġija rinnovabbli. Għal dawn ir-raġunijiet, il-proposta mhix se taffettwa b’mod sinifikanti l-għażla ta’ l-Istati Membri bejn sorsi differenti ta’ enerġija jew l-istruttura ġenerali tal-provvista enerġetika tagħhom u ma taqax taħt l-Artikolu 175(2) tat-Trattat.

- Il-prinċipju tas-sussidjarjetà

Il-prinċipju tas-sussidjarjetà japplika sakemm il-Proposta ma taqax taħt il-kompetenza esklussiva tal-Komunità.

L-għanijiet tal-Proposta ma jistgħux jintlaħqu biżżejjed mill-Istati Membri għar-raġunijiet li ġejjin:

Huwa ċar mill-esperjenza bil-promozzjoni ta’ sorsi ta’ enerġija rinnovabbli fl-Unjoni Ewropea li progress reali beda jseħħ meta l-Unjoni Ewropea adottat strumenti leġiżlattivi li fihom miri li jridu jintlaħqu sa skadenza stabbilita. Dan jgħodd għad-Direttiva 2001/77/KE dwar il-promozzjoni ta’ l-elettriku minn sorsi ta’ enerġija rinnovabbli u għad-Direttiva 2003/30/KE dwar il-promozzjoni ta’ l-użu tal-bijokarburanti. Ma jeżisti l-ebda qafas legali dwar il-promozzjoni tad-dħul ta’ sorsi ta’ enerġija rinnovabbli fis-settur tat-tisħin u tat-tkessiħ. L-iżvilupp ta’ enerġija rinnovabbli f’dan is-settur huwa kważi staġnat.

Il-Kunsill Ewropew ikkonkluda li l-Unjoni Ewropea teħtieġ li kollettivament tikseb sehem ta’ 20% ta’ sorsi ta’ enerġija rinnovabbli fil-konsum finali ta’ enerġija sa l-2020 għal raġunijiet ta’ sigurtà fil-provvista, ta’ ħarsien ta’ l-ambjent u għal raġunijiet ta’ kompetittività tas-settur ta’ l-enerġija rinnovabbli, li bħalissa huwa fuq quddiemnett f’bosta mis-setturi.

Bit-tħollija ta’ l-azzjoni f’idejn l-Istati Membri, il-kisba ta’ dan is-sehem titqiegħed f’riskju u ma titwettaqx distribuzzjoni ġusta ta’ l-isforzi meħtieġa biex jintlaħaq is-sehem globali ta’ 20%. Barra minn hekk, bit-tħollija ta’ l-azzjoni kompletament f’idejn l-Istati Membri tinħoloq ukoll inċertezza fl-investitur fil-konfront tal-miri li jridu jintlaħqu u t-triq li trid tittieħed lejn dawn il-miri.

B’żieda mal-miri, id-Direttiva tindirizza mezzi biex isostnu l-iżvilupp ta’ l-enerġija rinnovabbli, bħal proċeduri amministrattivi, ippjanar, kostruzzjoni u informazzjoni u taħriġ. Għall-elettriku minn sorsi ta’ enerġija rinnovabbli hija tindirizza kwistjonijiet tas-sistema tad-distribuzzjoni, bħal ma huwa aċċess għad-distribuzzjoni, u tiżviluppa r-rwol tal-garanziji ta’ l-oriġini. Dawn il-miżuri jkomplu jibnu fuq id-dispożizzjonijiet eżistenti tad-Direttiva 2001/77/KE u tad-Direttiva 2002/91/KE dwar ir-rendiment ta’ l-enerġija tal-bini, u jipprovdu għal approċċ komuni għall-benefiċċju tal-produtturi u tal-konsumaturi ta’ enerġija rinnovabbli madwar il-Komunità. Approċċ Komunitarju biex ikunu promossi enerġiji rinnovabbli b’dawn il-mezzi huwa proporzjonat, għaliex il-livell ta’ ambizzjoni tal-mira jitlob azzjoni kkoordinata li tindirizza s-setturi fejn l-aktar jista’ jsir progress.

Azzjoni Komunitarja fil-qasam tas-sostennibbiltà tal-bijokarburanti hija ġġustifikata, għaliex tevita l-iżvilupp ta’ skemi nazzjonali multipli li jistgħu jimpedixxu l-kummerċ lejn u fil-Komunità.

Fil-Proposta, l-Istati Membri jżommu diskrezzjoni wiesgħa biex ikun favorit l-iżvilupp tas-settur ta’ l-enerġija rinnovabbli bil-mod kif l-aħjar jaqbel għall-potenzjal u ċ-ċirkustanzi nazzjonali tagħhom, inkluż l-għażla li jiksbu l-miri tagħhom billi jappoġġaw l-iżvilupp ta’ l-enerġija rinnovabbli fi Stati Membri oħra.

Għaldaqstant il-Proposta hija konformi mal-prinċipju tas- sussidjarjetà.

- Il-prinċipju tal-proporzjonalità u l-għażla ta’ l-istrumenti

Il-Proposta hija konformi mal-prinċipju tal-proporzjonalità għar-raġunijiet li ġejjin:

Għan globali ma jistax jintlaħaq mingħajr impenn globali, espress f’miri legalment vinkolanti. Minħabba li problemi ta’ politika enerġetika qed jheddu l-Komunità fit-totalità tagħha, it-tweġibiet għandhom ikunu artikolati fl-istess livell.

L-istrument magħżul huwa Direttiva li trid tkun implimentata mill-Istati Membri. Direttiva hija l-istrument xieraq għall-promozzjoni ta’ sorsi ta’ enerġija rinnovabbli għaliex tiddefinixxi b’mod ċar l-għanijiet li jridu jintlaħqu, filwaqt li titħalla biżżejjed flessibbiltà lill-Istati Membri biex jimplimentaw id-Direttiva bil-mod kif l-aħjar jaqbel liċ-ċirkustanzi partikolari nazzjonali tagħhom. Hija tmur lil hinn minn Direttiva ta’ qafas minħabba li hija iktar preċiża dwar l-għanijiet u aktar dettaljata fil-miżuri li jridu jittieħdu.

Id-Direttiva tistabbilixxi mira vinkolanti globali għall-Unjoni Ewropea ta’ 20% ta’ enerġija rinnovabbli sa l-2020. Barra minn hekk, tistabbilixxi objettiv minimu vinkolanti ta’ 10% għas-sehem tas-suq tal-bijokarburanti fl-2020 li għandu jkun osservat mill-Istati Membri kollha.

Għal bqija, l-Istati Membri huma ħielsa li jiżviluppaw is-settur ta’ l-enerġija rinnovabbli li jaqbel l-aktar mas-sitwazzjoni u l-potenzjal nazzjonali, kemm-il darba huma kollettivament jilħqu l-objettiv ta’ 20%.

Il-livell ta’ restrizzjoni impost huwa għalhekk proporzjonat ma’ l-għan li jrid jintlaħaq.

4. IMPLIKAZZJONIJIET BAġITARJI

Il-Proposta m’għandha l-ebda implikazzjoni għall-baġit Komunitarju.

5. INFORMAZZJONI ADDIZZJONALI

- Is-semplifikazzjoni

Il-Proposta tipprovdi għas-semplifikazzjoni tal-leġiżlazzjoni.

Fil-preżent hemm żewġ Direttivi fil-qasam ta’ l-enerġija rinnovabbli: għall-elettriku u l-bijokarburanti. It-tielet settur, it-tisħin u t-tkessiħ s’issa ma saritx leġiżlazzjoni dwaru fil-livell Ewropew. L-għażla u r-reviżjoni tal-mira ta’ l-2020 tas-settur ta’ l-enerġija rinnovabbli toffri l-opportunità li tkun proposta Direttiva waħda komprensiva li tilleġiżla t-tliet setturi kollha ta’ l-enerġiji rinnovabbli. Dan jagħmilha possibbli li jinħolqu miżuri indiviżibbli fis-setturi differenti, biex ikunu indirizzati kwistjonijiet komuni (eż. ostakli amministrattivi).

Direttiva unika u pjanijiet ta’ azzjoni nazzjonali uniċi jinkoraġġixxu l-Istati Membri biex jaħsbu dwar politika enerġetika f’forma iktar integrata billi jikkonċentraw fuq l-aħjar allokazzjoni ta’ l-isforzi tagħhom.

Bħalissa huwa meħtieġ rappurtar taħt iż-żewġ Direttivi; dan se jkun sostitwit b’rapport uniku taħt id-Direttiva ġdida proposta.

- Ir-revoka tal-leġiżlazzjoni eżistenti

L-adozzjoni tal-Proposta se twassal għar-revoka tal-leġiżlazzjoni eżistenti.

- Klawżola ta’ analiżi/reviżjoni/estinzjoni

Il-Proposta tinkludi bosta klawżoli ta’ reviżjoni.

- It-tfassil mill-ġdid

Il-proposta ma tinvolvix tfassil mill-ġdid.

- It-tabella ta’ korrelazzjoni

L-Istati Membri huma meħtieġa jikkomunikaw lill-Kummissjoni t-test tad-dispożizzjonijiet nazzjonali li jittrasponu d-Direttiva kif ukoll it-tabella ta’ korrelazzjoni bejn dawk id-dispożizzjonijiet u din id-Direttiva.

- Iż-Żona Ekonomika Ewropea (ŻEE)

L-att propost jikkonċerna kwistjoni taż-ŻEE u għalhekk għandu jkun estiż għaż-Żona Ekonomika Ewropea.

2008/0016 (COD)

Proposta għal

DIRETTIVA TAL-PARLAMENT EWROPEW U TAL-KUNSILL

dwar il-promozzjoni ta’ l-użu ta’ l-enerġija minn sorsi rinnovabbli (Test b’rilevanza għaż-ŻEE)

IL-PARLAMENT EWROPEW U L-KUNSILL TA’ L-UNJONI EWROPEA,

Wara li kkunsidraw it-Trattat li jistabbilixxi l-Komunità Ewropea, u b’mod partikolari l-Artikolu 175(1) tiegħu u l-Artikolu 95 tiegħu

Wara li kkunsidraw il-proposta mill-Kummissjoni[1],

Wara li kkunsidraw l-opinjoni tal-Kumitat Ekonomiku u Soċjali Ewropew[2],

Wara li kkunsidraw l-opinjoni tal-Kumitat tar-Reġjuni[3],

Filwaqt li jaġixxu skond il-proċedura stabbilita fl-Artikolu 251 tat-Trattat[4],

Billi:

(1) Iż-żieda fl-użu ta’ enerġija minn sorsi rinnovabbli tikkostitwixxi parti importanti mill-pakkett ta’ miżuri meħtieġa biex jitnaqqsu emissjonijiet ta’ gassijiet serra u jkun hemm konformità mal-Protokoll ta’ Kjoto għall-Konvenzjoni Kwadru tan-Nazzjonijiet Uniti dwar it-Tibdil fil-Klima, u ma’ aktar impenji Ewropej u internazzjonali għat-tnaqqis ta’ emissjonijiet ta’ gassijiet serra wara l-2012. Għandha wkoll rwol importanti x’tilgħab fil-promozzjoni tas-sigurtà fil-provvista ta’ enerġija, fil-promozzjoni ta’ l-iżvilupp teknoloġiku u l-għoti ta’ opportunitajiet għall-impjiegi u l-iżvilupp reġjonali, speċjalment f’żoni rurali.

(2) B’mod partikolari, iż-żieda fl-użu tal-bijokarburanti għat-trasport hija waħda mill-għodod l-aktar effettivi li bihom il-Komunità tista’ tnaqqas id-dipendenza tagħha fuq iż-żejt impurtat – fejn il-problema tas-sigurtà fil-provvista hija l-aktar akuta - u tinfluwenza s-suq tal-karburanti għat-trasport.

(3) Id-Direttiva 2001/77/KE tal-Parlament Ewropew u tal-Kunsill tas-27 ta’ Settembru 2001 dwar il-promozzjoni ta’ l-elettriku prodott minn sorsi ta’ enerġija rinnovabbli fis-suq intern ta’ l-elettriku[5] u d-Direttiva 2003/30/KE tal-Parlament Ewropew u tal-Kunsill tat-8 ta’ Mejju 2003 dwar il-promozzjoni ta’ l-użu tal-bijokarburanti jew karburanti oħra rinnovabbli għat-trasport[6] stabbilixxew definizzjonijiet għal tipi differenti ta’ enerġija rinnovabbli. Id-Direttiva 2003/54/KE tal-Parlament Ewropew u tal-Kunsill tas-26 ta’ Ġunju 2003 dwar ir-regoli komuni għas-suq intern fil-qasam ta’ l-elettriku u li tħassar id-Direttiva 96/92/KE[7] stabbilixxiet definizzjonijiet għas-settur ta’ l-elettriku b’mod ġenerali. Fl-interess ta’ l-istabbiltà u ċ-ċarezza huwa xieraq li jintużaw l-istess definizzjonijiet f’din id-Direttiva.

(4) Il-Pjan ta’ Direzzjoni għall-Enerġija Rinnovabbli [ traduzzjoni mhux uffiċjali ][8] wera li mira ta’ 20% għas-sehem globali ta’ enerġija minn sorsi rinnovabbli u objettiv ta’ 10% għal enerġija rinnovabbli fit-trasport ikunu miri xierqa u li jistgħu jinkisbu, u li qafas li jinkludi miri mandatorji għandu jipprovdi lill-komunità kummerċjali bl-istabbiltà fil-perjodu twil li għandha bżonn biex tieħu deċiżjonijiet ta’ investiment razzjonali fis-settur ta’ l-enerġija rinnovabbli.

(5) Il-Kunsill Ewropew ta’ Brussell ta’ Marzu 2007 afferma mill-ġdid l-impenn tal-Komunità lejn l-iżvilupp madwar il-Komunità ta’ enerġiji rinnovabbli lil hinn mill-2010. Huwa approva mira mandatorja ta’ sehem ta’ 20% ta’ enerġiji rinnovabbli fil-konsum globali ta’ l-enerġija fil-Komunità sa l-2020 u mira minima mandatorja ta’ 10% li trid tintlaħaq mill-Istati Membri kollha għas-sehem ta’ bijokarburanti fil-konsum tal-petrol u d-diżil sa l-2020, li jridu jiġu introdotti b’mod ekonomiku. Huwa ddikjara li l-karattru vinkolanti tal-mira tal-bijokarburanti huwa xieraq kemm-il darba l-produzzjoni hija sostenibbli, bil-bijokarburanti tat-tieni ġenerazzjoni jsiru kummerċjalment disponibbli u d-Direttiva 98/70/KE tal-Parlament Ewropew u tal-Kunsill tat-13 ta’ Ottubru 1998 dwar il-kwalità tal-karburanti tal-petrol u d-diżil u li temenda d-Direttiva tal-Kunsill 93/12/KEE[9] li qed tkun emendata biex tippermetti livelli adegwati ta’ taħlit.

(6) L-għan ewlieni ta’ miri vinkolanti huwa li jipprovdi ċertezza għall-investituri. Għalhekk mhux xieraq li tkun differita deċiżjoni dwar jekk mira hijiex vinkolanti sakemm iseħħ avveniment ieħor. Fi stqarrija għall-minuti tal-Kunsill tal-15 ta’ Frar 2007, il-Kummissjoni għalhekk iddikjarat li ma kienetx tikkonsidra li n-natura vinkolanti tal-mira għandha tkun differita sakemm bijokarburanti tat-tieni ġenerazzjoni jsiru kummerċjalment disponibbli.

(7) Il-Parlament Ewropew, fir-Riżoluzzjoni tiegħu dwar il-Pjan ta’ Direzzjoni għall-Enerġija Rinnovabbli fl-Ewropa, għamel sejħa lill-Kummissjoni biex tippreżenta sa l-aħħar ta’ l-2007 proposta għal qafas leġiżlattiv għall-enerġija rinnovabbli, b’referenza għall-importanza li jkunu stabbiliti miri għas-sehem ta’ enerġija minn sorsi rinnovabbli fil-livell Komunitarju u ta’ l-Istati Membri.

(8) Fid-dawl tal-pożizzjonijiet meħuda mill-Kummissjoni, il-Kunsill u l-Parlament Ewropew, huwa xieraq li jkunu stabbiliti miri mandatorji għal sehem globali ta’ 20% ta’ enerġija rinnovabbli u ta’ sehem ta’ 10% ta’ enerġija rinnovabbli fit-trasport fil-konsum ta’ l-Unjoni Ewropea fl-2020.

(9) Fl-Istati Membri jvarjaw il-punti tat-tluq, il-potenzjal ta’ enerġija rinnovabbli u t-taħlit ta’ l-enerġija. Huwa għalhekk meħtieġ li l-mira globali ta’ 20% tiġi tradotta f’miri individwali għal kull Stat Membru, b’konsiderazzjoni għall-allokazzjoni ġusta u adegwata li tikkunsidra l-punti ta’ tluq u l-potenzjali nazzjonali differenti, inkluż il-livell eżistenti ta’ enerġiji rinnovabbli u tat-taħlita ta’ l-enerġija. Huwa xieraq li dan isir bit-tqassim billi ż-żieda totali meħtieġa fl-użu ta’ l-enerġija minn sorsi rinnovabbli tinqasam bejn l-Istati Membri fuq il-bażi ta’ żieda uqwali fis-sehem ta’ kull Stat Membru, u parti fil-proporzjon mal-Prodott Gross Domestiku, immodulat biex jirrifletti l-punti nazzjonali tal-bidu, u b’kontabilità f’termini tal-konsum ta’ l-enerġija finali.

(10) B’kuntrast, huwa xieraq li l-mira ta’ 10% għall-enerġija rinnovabbli fit-trasport tkun stabbilita fl-istess livell għal kull Stat Membru biex tkun żgurata konsistenza fl-ispeċifikazzjonijiet u d-disponibbiltà ta’ karburanti għat-trasport. Minħabba li l-karburanti għat-trasport huma faċilment innegozjati, Stati Membri li għandhom ftit mir-riżorsi rilevanti faċilment se jkunu jistgħu jakkwistaw karburanti rinnovabbli għat-trasport minn x’imkien ieħor. Filwaqt li jista’ jkun teknikament possibbli għall-Komunità li tilħaq il-mira tagħha għall-bijokarburanti mill-produzzjoni domestika biss, huwa kemm possibbli kif ukoll mixtieq li l-mira fil-fatt tintlaħaq permezz ta’ taħlita bejn il-produzzjoni domestika u l-importazzjoni. Għal dan l-għan, il-Kummissjoni għandha tissorvelja l-provvista tas-suq Komunitarju għall-bijokarburanti, u għandha, kif xieraq, tipproponi miżuri rilevanti biex jinkiseb l-approċċ bilanċjat bejn il-produzzjoni domestika u l-importazzjoni, billi jitqies l-iżvilupp tan-negozjati kummċerjali multilaterali u bilaterali kif ukoll konsiderazzjonijiet ambjentali, ta' nfiq, ta' sigurtà ta' l-enerġija u oħrajn.

(11) Sabiex jiġi żgurat li l-miri komplessivi jintlaħqu, l-Istati Membri għandhom jaħdmu lejn trajettorju indikattiv li jindika t-triq lejn l-ilħiq tal-miri tagħhom u għandhom jistabbilixxu pjan ta’ azzjoni nazzjonali li jinkludi miri settorjali, filwaqt li jżommu f’moħħhom li jeżistu użi differenti għall-bijomassa u li għalhekk huwa essenzjali li jiġu mobilizzati riżorsi ġodda tal-bijomassa.

(12) Biex il-benefiċċji ta’ l-avvanzi tat-teknoloġija u ta’ l-ekonomiji fil-kobor ikunu jistgħu jiġu sfruttati, it-trajettorju indikattiv għandu jqis il-possibbiltà ta’ tkabbir aktar mgħaġġel fl-użu ta’ enerġija minn sorsi rinnovabbli fis-snin li ġejjin. B’dan il-mod, tista’ tingħata attenzjoni speċjali lis-setturi li b’mod sproporzjonat isofru min-nuqqas ta’ avvanz teknoloġiku u ekonomiji ta’ l-iskala u għalhekk jibqgħu sottożviluppati, iżda li fil-futur jistgħu jikkontribwixxu b’mod sinifikanti biex jintlaħqu l-miri għall-2020.

(13) It-triq għandha tieħu l-2005 bħala l-punt ta’ tluq għaliex dik hija l-aħħar sena li għaliha hija disponibbli data affidabbli dwar l-ishma nazzjonali ta’ enerġija rinnovabbli.

(14) Huwa meħtieġ li jiġu stabbiliti regoli mhux ambigwi biex ikun ikkalkulat is-sehem ta’ l-enerġija minn sorsi rinnovabbli.

(15) Fil-kalkolu tal-kontribuzzjoni ta’ l-idro-elettriku, l-effetti tal-varjazzjoni klimatika għandhom jittaffew permezz ta’ l-użu ta’ regola ta’ normalizzazzjoni.

(16) Pompi tas-sħana li jużaw riżorsi ġeotermiċi mill-art jew l-ilma, u pompi tas-sħana li jużaw is-sħana ambjentali mill-arja biex jittrasferixxu l-enerġija termali għal livell ta’ temperatura utli, jeħtieġu l-elettriku biex jaħdmu. Il-pompi tas-sħana li jużaw is-sħana ambjentali mill-arja kemm-il darba jeħtieġu l-użu ta’ ammonti sinifikanti ta’ enerġija konvenzjonali. Għaldaqstant, hija biss l-enerġija termali utli li ġejja mill-pompi tas-sħana permezz tas-sħana ambjentali mill-arja li tissodisfa r-rekwiżiti minimi tal-koeffiċjent ta' rendiment stabbilit fid-Deċiżjoni tal-Kummissjoni 2007/742/KE[10], f’konformità mar-Regolament (KE) Nru 1980/2000 tal-Parlament Ewropew u tal-Kunsill tas-17 ta’ Lulju 2000 dwar skema riveduta ta’ l-għoti ta’ l-eko-tikketta Komunitarja[11], għandha tkun ikkunsidrata għall-għan li titkejjel il-konformità mal-miri stabbiliti minn din id-Direttiva.

(17) Sistemi ta’ enerġija passiva jużaw id-disinn tal-bini biex jisfruttaw l-enerġija. Din hija kkunsidrata bħala enerġija ffrankata. Għalhekk, biex ikun evitat il-kalkolu doppju, l-enerġija kkontrollata b’dan il-mod m’għandhiex tkun ikkalkulata għall-għanijiet ta’ din id-Direttiva.

(18) L-elettriku impurtat, prodott minn sorsi ta’ enerġija rinnovabbli barra l-Komunità, jista’ jgħodd mal-miri ta’ l-Istati Membri. Madankollu, biex tkun evitata żieda netta f’emissjonijiet tal-gassijiet serra permezz tad-devjazzjoni tas-sorsi rinnovabbli eżistenti u s-sostituzzjoni sħiħa jew parzjali tagħhom b’sorsi ta’ enerġija konvenzjonali, l-elettriku ġġenerat biss minn impjanti ta’ enerġija rinnovabbli li jkunu operattivi wara d-dħul fis-seħħ ta’ din id-Direttiva għandu jkun eliġibbli biex jingħadd. Biex ikun żgurat li dawn l-importazzjonijiet jistgħu jiġu ssorveljati u kkalkulati b’mod affidabbli, huwa xieraq li jsiru fi ħdan il-qafas ta’ sistema ta’ garanziji ta’ l-oriġini. Ftehimiet ma’ pajjiżi terzi li jikkonċernaw l-organizzazzjoni ta’ dan in-negozju fl-elettriku minn sorsi ta’ enerġija rinnovabbli se jiġu kkunsidrati.

(19) Biex jinħolqu opportunitajiet li jnaqqsu l-ispejjeż fil-kisba ta’ l-miri stabbiliti f’din id-Direttiva, huwa xieraq kemm li jkun iffaċilitat il-konsum fl-Istati Membri ta’ enerġija prodotta minn sorsi rinnovabbli fi Stati Membri oħra, kif ukoll li l-Istati Membri jkunu jistgħu jikkalkulaw mal-miri nazzjonali tagħhom stess l-elettriku, it-tisħin u t-tkessiħ ikkunsmat fi Stati Membri oħra. Għal din ir-raġuni, dispożizzjonijiet armonizzati għad-disinn u t-trasferiment ta’ garanziji ta’ l-oriġini f’dawn is-setturi għandhom jiġu adottati.

(20) L-għoti obbligatorju, fuq talba, ta’ garanziji ta’ l-oriġini għat-tisħin u t-tkessiħ prodott minn sorsi ta’ enerġija rinnovabbli, għandu jkun limitat għal impjanti b’kapaċità ta’ mill-inqas 5 MWth, bil-għan li jkunu evitati l-piżijiet amministrattivi għolja bla bżonn li jistgħu jkunu imposti jekk impjanti iżgħar, inklużi dawk fid-djar, kellhom jiġu inklużi.

(21) L-Istati Membri għandhom ikunu kapaċi jistabbilixxu sistemi ta’ awtorizzazzjoni minn qabel għat-trasferiment ta’ garanziji ta’ l-oriġini għal u minn Stati Membri oħra jekk ikollhom bżonn jagħmlu hekk biex jiżguraw provvista ta’ enerġija sigura u bbilanċjata, biex jilħqu l-miri ambjentali li huma l-bażi ta’ l-iskemi ta’ sostenn tagħhom, jew biex ikunu konformi mal-miri stabbiliti f’din id-Direttiva. Dawn is-sistemi għandhom ikunu limitati għal dak li huwa meħtieġ u proporzjonat u m’għandhomx jikkostitwixxu mezz ta’ diskriminazzjoni arbitrarja.

(22) Ladarba s-sistema ta’ garanziji ta’ l-oriġini armonizzata tkun ġiet ittestjata, il-Kummissjoni għandha tara jekk dawn is-sistemi ta’ awtorizzazzjoni minn qabel jibqgħux meħtieġa.

(23) Biex tkun evitata interferenza ma’ skemi ta’ sostenn mogħtija lil impjanti eżistenti u biex ikun evitat kumpens żejjed lill-produtturi ta’ enerġija rinnovabbli, garanziji ta’ l-oriġini maħruġa biss lil impjanti li kienu kkummissjonati wara d-data tad-dħul fis-seħħ ta’ din id-Direttiva, jew għal produzzjoni minħabba żieda, wara dik id-data, fil-kapaċità ta’ l-enerġija rinnovabbli ta’ impjant, għandhom ikunu trasferibbli bejn l-Istati Membri.

(24) In-nuqqas ta’ regoli trasparenti u ta’ koordinazzjoni bejn il-korpi ta’ awtorizzazzjoni differenti deher li fixkel l-użu ta’ enerġija rinnovabbli. Għalhekk l-istruttura speċifika tas-settur ta’ l-enerġija rinnovabbli għandha tkun ikkunsidrata meta awtoritajiet nazzjonali, reġjonali u lokali jirrevedu l-proċeduri amministrattivi tagħhom meta jingħata l-permess għall-bini u l-operazzjoni ta’ impjanti li jipproduċu l-elettriku, it-tisħin u t-tkessiħ jew karburanti għat-trasport minn sorsi ta’ enerġija rinnovabbli. Proċeduri ta’ approvazzjoni amministrattiva għandhom ikunu semplifikati bi skadenzi ċari għal impjanti li jużaw enerġija minn sorsi rinnovabbli. Regoli u linji gwida għall-ippjanar għandhom ikunu adattati biex jikkunsidraw tagħmir għat-tisħin u t-tkessiħ u l-elettriku rinnovabbli li huwa ekonomiku u ta’ benefiċċju għall-ambjent.

(25) Speċifikazzjonijiet tekniċi nazzjonali u rekwiżiti oħra li jaqgħu taħt l-ambitu tad-Direttiva 98/34/KE tal-Parlament Ewropew u tal-Kunsill tat-22 ta’ Ġunju 1998 li tistabbilixxi proċedura għall-għoti ta’ informazzjoni fil-qasam ta’ l-istandards u tar-regolamenti tekniċi[12], relatati pereżempju ma’ livelli ta’ kwalità, metodi ta’ ttestjar jew kundizzjonijiet ta’ użu, m’għandhomx joħolqu ostakli għall-kummerċ f’tagħmir u sistemi ta’ enerġija rinnovabbli. Għalhekk, skemi ta’ sostenn għal enerġija rinnovabbli m’għandhomx jippreskrivu speċifikazzjonijiet tekniċi nazzjonali li jiddevjaw minn standards Ewropej eżistenti, jew jeħtieġu li t-tagħmir u s-sistemi sostnuti jkunu ċertifikati jew ittestjati f’lokalità speċifika jew minn entità speċifika.

(26) F’livell nazzjonali u reġjonali, regoli u obbligi għal rekwiżiti minimi għal użu ta’ enerġija rinnovabbli f’bini ġdid jew irrenovat wasslu għal żidiet konsiderevoli fl-użu ta’ enerġija rinnovabbli. Dawn il-miżuri għandhom jingħataw inkoraġġiment f’kuntest Ewropew usa’, filwaqt li jkunu promossi applikazzjonijiet ta’ enerġija rinnovabbli b’aktar effiċjenza enerġetika f’kodiċijiet u regolamenti għall-bini.

(27) Lakuni fl-informazzjoni u t-taħriġ, speċjalment fis-settur tat-tisħin u t-tkessiħ, għandhom jitwarrbu bil-għan li jkun inkoraġġit l-użu ta’ enerġija minn sorsi rinnovabbli.

(28) Approċċ koordinat huwa meħtieġ biex ikun żviluppat taħriġ u għandha tkun disponibbli ċertifikazzjoni xierqa għall-istallaturi ta’ tagħmir ta’ enerġija rinnovabbli fuq skala żgħira bil-għan li jkun evitat tgħawwiġ tas-suq u biex ikunu żgurati prodotti u għoti ta’ servizzi ta’ kwalità għolja lill-konsumaturi. Skemi ta’ ċertifikazzjoni nazzjonali għandhom ikunu rikonoxxuti reċiprokament mill-Istati Membri u għalhekk għandhom ikunu bbażati fuq prinċipji minimi armonizzati, billi jkunu kkunsidrati standards teknoloġiċi Ewropej, u reġimi eżistenti ta’ taħriġ u kwalifiki għall-istallaturi ta’ tagħmir ta’ enerġija rinnovabbli. Id-Direttiva 2005/36/KE tal-Parlament Ewropew u tal-Kunsill tas-7 ta’ Settembru 2005 dwar ir-rikonoxximent ta’ kwalifiki professjonali[13] għandha tibqa’ tapplika għal kwistjonijiet mhux irregolati minn din id-Direttiva, bħar-rikonoxximent ta’ kwalifiki professjonali ta’ stallaturi mhux ċertifikati fi Stat Membru wieħed.

(29) Filwaqt li d-Direttiva 2005/36/KE tistabbilixxi rekwiżiti għar-rikonoxximent reċiproku tal-kwalifiki professjonali, inkluż għall-periti, hemm ħtieġa oħra li jkun żgurat li l-periti u min jippjana jikkunsidraw b’mod xieraq l-użu ta’ enerġija minn sorsi rinnovabbli fil-pjanti u d-disinni tagħhom. L-Istati Membri għalhekk għandhom jipprovdu gwida ċara. Dan għandu jsir mingħajr preġudizzju għad-dispożizzjonijiet tad-Direttiva 2005/36/KE u b’mod partikolari l-Artikoli 46 u 49 tagħha.

(30) L-ispejjeż ta’ konnessjoni ta’ produtturi ġodda ta’ l-elettriku minn sorsi ta’ enerġija rinnovabbli mas-sistema tad-distribuzzjoni ta’ l-elettriku, għandhom ikunu oġġettivi, trasparenti u mhux diskriminatorji u għandu jitqies il-benefiċċju li ġeneraturi fissi jġibu lid-distribuzzjoni.

(31) F’ċerti ċirkustanzi mhux possibbli li jkunu għal kollox żgurati t-trażmissjoni u d-distribuzzjoni ta’ l-elettriku prodott minn sorsi ta’ enerġija rinnovabbli mingħajr ma tiġi affettwata l-affidabbiltà u s-sigurtà tas-sistema tad-distribuzzjoni. F’dawn iċ-ċirkustanzi jista’ jkun xieraq li jingħata kumpens finanzjarju lil dawk il-produtturi.

(32) Id-Direttiva 2001/77/KE stabbilixxiet il-qafas għall-integrazzjoni fid-distribuzzjoni ta’ l-elettriku minn sorsi ta’ enerġija rinnovabbli. Madankollu, kien hemm varjazzjoni sinifikanti bejn l-Istati Membri fil-grad ta’ integrazzjoni realment miksub. Għal din ir-raġuni huwa meħtieġ li jissaħħaħ il-qafas u li ssir reviżjoni perjodika ta’ l-applikazzjoni tiegħu f’livell nazzjonali.

(33) L-interkonnesjoni bejn il-pajjiżi tiffaċilita l-integrazzjoni ta’ l-elettriku minn sorsi ta’ enerġija rinnovabbli; Minbarra li ttejjeb il-varjabilità, l-interkonnessjoni tista’ tnaqqis l-ispejjeż ta’ bilanċjar, tinkoraġixxi l-kompetizzjoni reali li twassal għal prezzijiet aktar baxxi, u tappoġġa l-iżvilupp tan-netwerks. Ukoll, il-qsim u l-użu ottimali tal-kapaċità tat-trażmissjoni tista’ tgħin biex jiġi evitat bini ġdid żejjed.

(34) Il-produzzjoni tal-bijokarburanti għandha tkun ambjentalment sostenibbli. Il-bijokarburanti użati għall-konformità mal-miri stabbiliti f’din id-Direttiva, u dawk li jibbenefikaw mis-sistemi ta’ sostenn nazzjonali, għandhom għalhekk iwettqu l-kriterji għas-sostenibbiltà ambjentali.

(35) L-introduzzjoni ta’ kriterji ta’ sostenibbiltà ambjentali għall-bijokarburanti ma tiksibx l-objettiv tagħha jekk twassal għal prodotti li ma jwettqux il-kriterji u li jkunu ntużaw bħala bijokarburanti li jintużaw, minflok, bħala bijolikwidi fis-setturi tat-tisħin jew ta’ l-elettriku. Għal din ir-raġuni, il-kriterji ta’ sostenibbiltà ambjentali għandhom japplikaw ukoll għal bijolikwidi b’mod ġenerali.

(36) Il-Kunsill Ewropew ta’ Brussell f’Marzu 2007 stieden lill-Kummissjoni biex tipproponi Direttiva komprensiva dwar l-użu tas-sorsi rinovabbli kollha ta’ l-enerġija, li jista’ jkun fiha kriterji u dispożizzjonijiet li jiżguraw il-provvista u l-użu sostenibbli tal-bijoenerġija. Dawn il-kriterji għandhom jiffurmaw parti koerenti minn skem usa’ li tkopri wkoll il-bijolikwidi u mhux biss il-bijokarburanti. Kriterji ta’ sostenibbiltà bħal dawn għalhekk għandhom jiġu inklużi f’din id-Direttiva. Bil-għan li jkunu evitati l-ispejjeż addizzjonali għan-negozju u l-inkoerenza ambjentali li tista’ tkun assoċjata ma’ approċċ inkonsistenti, huwa essenzjali li dawn il-kriterji għall-bijokarburanti jiġu allinjati bejn din id-Direttiva u d-Direttiva 98/70/KE; Barra minn hekk, il-Kummissjoni fl-2010 għandha tanalizza jekk jistgħux jiġu inklużi applikazzjonijiet oħra tal-bijomassa.

(37) Jekk art b’ħażniet kbar ta’ karbonju fil-ħamrija jew il-veġetazzjoni tagħha hija kkonvertita għall-kultivazzjoni ta’ materja prima għal bijokarburanti u bijolikwidi oħra, ftit mill-karbonju maħżun ġeneralment jiġi rilaxxat fl-atmosfera, u jwassal għall-formazzjoni tad-dijossidu tal-karbonju. L-impatt negattiv tal-gassijiet serra ta’ dan jista’ jpatti ħażin għall-impatt pożittiv tal-gassijiet serra tal-bijokarburant jew tal-bijolikwidu, f’xi każi b’marġni wiesa’. L-effetti sħaħ tal-karbonju ta’ din il-konverżjoni għandhom jiġu kkunsidrati fil-kalkolu ta’ l-iffrankar tal-gassijiet serra ta’ bijokarburanti partikolari u bijolikwidi oħra. Dan huwa meħtieġ biex ikun żgurat li l-kalkolu ta’ l-iffrankar ta’ gassijiet serra jikkunsidra t-totalità ta’ l-effetti tal-karbonju bl-użu ta’ bijokarburanti u bijolikwidi oħra.

(38) Bil-għan li tkun evitata riċerka impenjattiva mingħajr bżonn minn operaturi ekonomiċi u bil-għan li tkun evitata l-konverżjoni ta’ art b’ħażna għolja ta’ karbonju li meta wieħed iħares lura tirriżulta li mhix eliġibbli biex tipproduċi materja prima għal bijokarburanti u bijolikwidi oħra, dawk it-tipi ta’ l-art li t-telf ta’ ħażna tagħhom tal-karbonju wara l-konverżjoni ma tkunx, f’perjodu raġonevoli meta tiġi kkunsidrata l-urġenza li tkun indirizzata t-tibdil fil-klima, ikkumpensata bl-iffrankar tal-gassijiet serra fil-produzzjoni ta’ bijokarburanti u bijolikwidi oħra, m’għandhomx ikunu kkonvertiti għall-produzzjoni ta’ bijokarburanti u bijolikwidi oħra. Inventarji ta’ ħażniet ta’ karbonju madwar id-dinja jwasslu għall-konklużjoni li artijiet niedja u żoni kontinwament afforestati għandhom ikunu inklużi f’din il-kategorija.

(39) L-inċentivi previsti f’din id-Direttiva għal bijokarburanti u bijolikwidi oħra, u d-domanda dinjija dejjem tikber għal bijokarburanti u bijolikwidi oħra, m’għandux ikollhom l-effett ta’ inkoraġġiment tal-qirda ta’ l-artijiet bijodiversi. Dawn ir-riżorsi li jispiċċaw, rikonoxxuti f’diversi strumenti internazzjonali bħala li huma ta’ valur għall-bnedmin kollha, għandhom ikunu ppreżervati. Il-konsumaturi fil-Komunità, barra minn hekk, isibuha moralment inaċċettabbli li ż-żieda akbar min-naħa tagħhom fl-użu ta’ bijokarburanti u bijolikwidi oħra jista’ jkollu l-effett li jeqred l-artijiet bijodiversi. Għal dawn ir-raġunijiet, huwa meħtieġ li jiġu pprovduti kriterji li jiżguraw li bijokarburanti u bijolikwidi oħra jistgħu jikkwalifikaw biss għall-inċentivi meta jkun jista’ jiġi ggarantit li ma joriġinawx f’art bijodiversa. Il-kriterji magħżulin jikkunsidraw il-foresta bħala bijodiversa meta mhijiex imfixkla minn attività umana sinifikanti (skond id-definizzjoni użata mill-Organizzazzjoni għall-Ikel u l-Agrikoltura tan-Nazzjonijiet Uniti, il-Kummissjoni Ekonomika tan-Nazzjonijiet Uniti għall-Ewropa u l-Konferenza Ministerjali dwar il-Ħarsien tal-Foresti fl-Ewropa[14]) jew fejn hija protetta b’liġijiet nazzjonali għal skopijiet ta’ ħarsien tan-natura. Barra minn hekk, fid-dawl tan-natura b’bijodiversità għolja ta’ ċerti artijiet bil-ħaxix, huwa wkoll xieraq li l-bijokarburanti magħmula mill-marja prima li toriġina f’artijiet bħal dawn ma tikkwalifikax għal inċentivi previsti minn din id-Direttiva. Il-Kummissjoni għandha tistabbilixxi kriterji xierqa u/jew firxiet ġeografiċi biex tiddefinixxi artijiet bil-ħaxix bħal dawn li għanhdom bijodiversità għolja skond l-aqwa provi xjentifiċi disponibbli u n-normi internazzjonali rilevanti.

(40) Fejn bijokarburanti u bijolikwidi oħra huma magħmula minn materja prima prodotta fl-UE, huma jridu jkunu wkoll konformi mar-rekwiżiti ambjentali ta’ l-UE għall-agrikoltura. L-applikazzjoni ta’ dawn il-kriterji għall-importazzjoni minn pajjiżi terzi mhijiex amministrattivament u teknikament fattibbli.

(41) Il-kriterji ta’ sostenibbiltà ambjentali jkunu effettivi biss jekk iwasslu għal bidliet fl-imġiba ta’ l-atturi fis-suq. L-atturi fis-suq ibiddlu biss l-imġiba tagħhom jekk bijokarburanti u bijolikwidi oħra li jilħqu l-kriterji jġibu primjum fil-prezz imqabbla ma’ dawk li ma jġibuhx. Skond il-metodu tal-bilanċ tal-massa fil-verifika tal-konformità, hemm rabta fiżika bejn il-produzzjoni ta’ bijokarburanti u bijolikwidi oħra li jilħqu l-kriterji u l-konsum ta’ bijokarburanti u bijolikwidi oħra fil-Komunità, li tipprovdi bilanċ xieraq bejn il-provvista u d-domanda u tassigura primjum fil-prezz li huwa ikbar milli f’sistemi fejn m’hemmx din ir-rabta. Għalhekk biex ikun żgurat li bijokarburanti u bijolikwidi oħra li jilħqu l-kriterji ta’ sostennibiltà ambjentali jistgħu jinbiegħu bi prezz ogħla, biż-żamma ta’ l-integrità tas-sistema filwaqt li fl-istess ħin tkun evitata l-impożizzjoni ta’ piż mhux raġonevoli fuq l-industrija, is-sistema tal-bilanċ tal-massa għandha tintuża biex tkun ivverifikata l-konformità. Madankollu jeħtieġ li jiġu vverifikati metodi oħra ta' verifika.

(42) Huwa fl-interess tal-Komunità li jkun inkoraġġit l-iżvilupp ta’ ftehimiet multilaterali u bilaterali, u ta’ skemi volontarji internazzjonali u nazzjonali li jistabbilixxu standards għall-produzzjoni ta’ bijokarburanti u bijolikwidi sostenibbli, u li jiċċertifikaw li l-produzzjoni ta’ bijokarburanti u bijolikwidi oħra tilħaq dawk l-istandards. Għal dik ir-raġuni, għandu jkun hemm provvediment biex tittieħed deċiżjoni li dawn il-ftehimiet jew skemi jagħtu evidenza u data affidabbli, bil-kundizzjoni li jilħqu standards adegwati ta’ affidabbiltà, trasparenza u verifika indipendenti.

(43) Huwa meħtieġ li jkunu stabbiliti regoli ċari għall-kalkolu ta’ emissjonijiet ta’ gassijiet serra mill-bijokarburanti u bijolikwidi oħra u komparaturi tagħhom ta’ karburanti fossili.

(44) Fil-kalkolu ta’ emissjonijiet ta’ gassijiet serra mill-produzzjoni u l-użu ta’ karburanti, il-prodotti sekondarji għandhom ikunu kkunsidrati. Għal għanijiet ta’ analiżi tal-politika l-metodu ta’ sostituzzjoni huwa xieraq. Għal għanijiet regolatorji li jikkonċernaw operaturi individwali u kunsinni individwali ta’ karburanti għat-trasport, il-metodu ta’ sostituzzjoni mhuwiex xieraq. F’dawn il-każijiet il-metodu ta’ allokazzjoni ta’ enerġija huwa l-aktar metodu xieraq li għandu jintuża, għaliex huwa faċilment applikat, prevedibbli maż-żmien, jimminimizza inċentivi kontro-produċenti u jagħti riżultati li huma ġeneralment komparabbli mal-firxa ta’ riżultati mogħtija mill-metodu ta’ sostituzzjoni. Għal għanijiet ta’ analiżi politika l-Kummissjoni għandha wkoll, fir-rappurtar tagħha, tagħti riżultati bl-użu tal-metodu ta’ sostituzzjoni.

(45) Bil-għan li jkun evitat piż amministrattiv mhux proporzjonat, lista ta’ valuri awtomatiċi għandha tkun stabbilita għal mogħdijiet komuni għall-produzzjoni tal-bijokarburanti. Bijokarburanti u bijolikwidi oħra għandhom dejjem ikunu intitolati li jikklejmjaw il-livell ta’ ffrankar tal-gassijiet serra stabbilit minn din il-lista. Fejn il-valur awtomatiċi għall-iffrankar ta’ gassijiet serra minn mogħdija tal-produzzjoni huwa taħt il-livell minimu meħtieġ ta’ l-iffrankar tal-gassijiet serra, il-produtturi li jixtiequ juru l-konformità tagħhom ma’ dan il-livell minimu għandhom jintalbu juru li l-emissjonijiet reali mill-proċess tagħhom ta’ produzzjoni huma iktar baxxi minn dawk li kienu maħsuba fil-kalkolu tal-valuri awtomatiċi.

(46) Bil-għan li jkun evitat l-inkoraġġiment tal-kultivazzjoni ta’ materja prima għal bijokarburanti u bijolikwidi oħra f’postijiet fejn dan jista’ jwassal għal emissjonijiet għoljin ta’ gassijiet serra, l-użu ta’ valuri awtomatiċi għall-kultivazzjoni għandu jkun limitat għal reġjuni fejn dan l-effett jista’ jkun eskluż b’mod affidabbli.

(47) Ir-rekwiżiti għal skema ta’ sostenibbiltà għal użi enerġetiċi tal-bijomassa, minbarra bijolikwidi u bijokarburanti, għandhom ikunu analizzati mill-Kummissjoni sa l-2010, billi tkun ikkunsidrata l-ħtieġa li riżorsi ta’ bijomassa jkunu ġestiti b’mod sostenibbli.

(48) Bil-għan li jkun jista’ jinkiseb is-sehem ta’ 10% ta’ bijokarburanti, huwa meħtieġ li jkun żgurat li jitpoġġew fis-suq taħlit ta’ bijokarburant fid-diżil ogħla minn dawk previsti mill-istandard EN590/2004.

(49) Bil-għan li jkun żgurat li bijokarburanti li jiddiversifikaw il-firxa ta’ materja prima użata jsiru kummerċjalment vijabbli, dawn il-bijokarburanti għandhom jirċievu tweżin iżjed taħt l-obbligi nazzjonali tal-bijokarburanti.

(50) Rappurtar regolari huwa meħtieġ biex ikun żgurat iffukar kontinwu fuq il-progress fl-iżvilupp ta’ enerġiji rinnovabbli f’livell nazzjonali u Komunitarju.

(51) Miżuri ta’ appoġġ meħuda skond din id-Direttiva li jikkostitwixxu għajnuna ta’ l-Istat skond l-Artikolu 87 tat-Trattat għandhom ikunu nnotifikati lil u approvati mill-Kummissjoni qabel l-implimentazzjoni tagħhom, skond l-Artikolu 88(3) tat-Trattat. Informazzjoni mogħtija lill-Kummissjoni fuq il-bażi ta’ din id-Direttiva ma tissostitwixxix l-obbligu ta’ l-Istati Membri taħt l-obbligu tan-notifika skond l-Artikolu 88(3) tat-Trattat.

(52) Meta jfasslu s-sistemi ta’ sostenn tagħhom, l-Istati Membri jistgħu jinkoraġġixxu l-użu ta’ bijokarburanti li jagħtu benefiċċji addizzjonali – inkluż il-benefiċċju ta’ diversifikazzjoni mogħti minn bijokarburanti magħmulin mill-iskart, residwi, materjal ċellulożiku mhux ta’ l-ikel, u materjal linjoċellulożiku – billi jikkunsidraw l-ispejjeż differenti fil-produzzjoni ta’ enerġija minn bijokarburanti tradizzjonali fuq naħa u ta’ dawn il-bijokarburanti li jagħtu benefiċċji addizzjonali fuq in-naħa l-oħra. L-Istati Membri jistgħu jinkoraġixxi l-investiment fl-iżvilupp tat-teknoloġiji ta’ l-enerġija rinnovabbli li jeħtieġu ż-żmien biex isiru kompetittivi.

(53) Minħabba li l-għan primarju tal-miżuri previsti fl-Artikoli 15 u 17 ta’ din id-Direttiva huwa li jiżguraw it-tħaddim tajjeb tas-suq intern bl-armonizzazzjoni tal-kundizzjonijiet tas-sostennibiltà li l-bijokarburanti u bijolikwidi oħra għandhom jilħqu għal ċerti għanijiet u għalhekk jiffaċilitaw il-kummerċ bejn l-Istati Membri fil-bijokarburanti u bjolikwidi oħra li jikkonformaw ma’ dawn il-kundizzjonijiet, dawn huma bbażati fuq l-Artikolu 95 tat-Trattat. Minħabba li l-għan primarju tal-miżuri kollha l-oħra previsti f’din id-Direttiva huwa l-ħarsien ta’ l-ambjent, dawn huma bbażati fuq l-Artikolu 175(1) tat-Trattat.

(54) Il-miżuri meħtieġa għall-implimentazzjoni ta' din id-Direttiva għandhom jiġu adottati skond id-Deċiżjoni tal-Kunsill 1999/468/KE tat-28 ta' Ġunju 1999 li tipprovdi l-proċeduri għall-eżerċizzju tas-setgħat ta' l-implimentazzjoni konferiti fuq il-Kummissjoni[15].

(55) B’mod partikolari, għandu jingħata poter lill-Kummissjoni biex tadatta l-prinċipji u l-valuri metodoloġiċi meħtieġa biex ikun valutat jekk il-kriterji ta’ sostennibiltà ambjentali ġewx imwettqa fir-rigward tal-bijokarburanti u bijolikwidi oħra u li tadatta l-kontenut enerġetiku tal-karburanti għat-trasport għall-progress tekniku u xjentifiku. Minħabba li dawk il-miżuri huma f’ambitu ġenerali u huma mfassla biex jemendaw elementi mhux essenzjali tad-Direttiva bl-adattament tal-prinċipji u l-valuri metodoloġiċi, huma għandhom ikunu adottati skond il-proċedura regolatorja bi skrutinju kif ipprovdut mill-Artikolu 5a tad-Deċiżjoni 1999/468/KE.

(56) Dawk id-dispożizzjonijiet tad-Direttiva 2001/77/KE u tad-Direttiva 2003/30/KE li jidħlu fuq id-dispożizzjonijiet ta’ din id-Direttiva għandhom jitħassru mill-aħħar mument possibbli għat-traspożizzjoni tagħha. Dawk li għandhom x’jaqsmu ma’ miri u rappurtar għall-2010 għandhom jibqgħu fis-seħħ sa l-aħħar ta’ l-2011. Huwa għalhekk meħtieġ li d-Direttiva 2001/77/KE u d-Direttiva 2003/30/KE jkunu emendati skond dan.

(57) Minħabba li l-miri ġenerali biex jintlaħaq sehem ta’ 20% ta’ enerġiji rinnovabbli fil-konsum globali ta’ l-enerġija tal-Komunità u sehem ta’ 10% ta’ bijokarburanti fil-konsum ta’ petrol u diżil għat-trasport f’kull Stat Membru sa l-2020 ma jistgħux jinkisbu b’mod suffiċjenti mill-Istati Membri u għalhekk jistgħu, minħabba l-iskala ta’ l-azzjoni, jinkisbu aħjar f’livell Komunitarju, il-Komunità tista’ tadotta miżuri, skond il-prinċipju tas-sussidjarjetà kif stabbilit fl-Artikolu 5 tat-Trattat. Skond il-prinċipju ta' proporzjonalità, kif stabbilit f'dak l-Artikolu, din id-Direttiva ma tmurx lil hinn minn dak li huwa neċesarju sabiex jintlaħqu dawk l-għanijiet.

ADOTTAW DIN ID-DIRETTIVA:

Artikolu 1 Ambitu

Din id-Direttiva tistabbilixxi qafas komuni għall-promozzjoni ta’ enerġija minn sorsi rinnovabbli. Tistabbilixxi miri mandatorji għas-sehem globali ta’ enerġija minn sorsi rinnovabbli fil-konsum ta’ enerġija u għas-sehem ta’ enerġija minn sorsi rinnovabbli fit-trasport. Hija tistabbilixxi regoli relatati mal-garanziji ta’ l-oriġini, proċeduri amministrattivi u konnessjonijiet mad-distribuzzjoni ta’ l-elettriku fir-rigward ta’ enerġija minn sorsi rinnovabbli. Hija tistabbilixxi kriterji ta’ sostenibbiltà ambjentali għal bijokarburanti u bijolikwidi oħra.

Artikolu 2 Definizzjonijiet

Għall-għanijiet ta’ din id-Direttiva, id-definizzjonijiet fid-Direttiva 2003/54/KE għandhom japplikaw.

Id-definizzjonijiet li ġejjin għandhom japplikaw ukoll:

(a) " enerġija minn sorsi rinnovabbli ” tfisser sorsi ta’ enerġija rinnovabbli mhux fossili: riħ, xemx, ġeotermali, mewġa, marea, idroenerġija, bijomassa, gass mill-miżbla, gass mill-impjant tat-trattament tad-dranaġġ u u bijogassijiet;

(b) " bijomassa " tfisser il-frazzjoni bijodegradabbli ta’ prodotti, skart u residwi mill-agrikoltura (inklużi sustanzi veġetali u annimali), industriji tal-forestrija u industriji relatati, kif ukoll il-frazzjoni bijodegradabbli ta’ skart industrijali u muniċipali;

(c) " konsum finali ta’ l-enerġija " tfisser il-prodotti essenzjali ta’ l-enerġija mwassla għal għanijiet enerġetiċi lill-industrija tal-manifattura, it-trasport, id-djar, is-servizzi, l-agrikoltura, il-forestrija u s-sajd, inkluż il-konsum ta’ elettriku u sħana mill-fergħa ta’ l-enerġija għall-elettriku u l-produzzjoni tas-sħana u inkluż it-telf ta’ elettriku u sħana fid-distribuzzjoni;

(d) " tisħin jew tkessiħ distrettwali " tfisser id-distribuzzjoni ta’ enerġija termali f’forma ta’ fwar, ilma sħun jew likwidi mkessħin, minn sors ta’ produzzjoni ċentrali permezz ta’ netwerk lill-bini multiplu, għall-użu ta’ tisħin jew tkessiħ ta’ spazju jew proċess;

(e) " bijolikwidi ” tfisser karburant likwidu għal għanijiet ta’ enerġija prodott mill-bijomassa;

(f) " bijokarburanti " tfisser karburant likwidu jew ġassuż għat-trasport prodott mill-bijomassa;

(g) " garanzija ta’ l-oriġini " tfisser dokument elettroniku li għandu l-funzjoni li jipprovdi prova li kwantità speċifikata ta’ enerġija kienet prodotta minn sorsi rinnovabbli;

(h) “ skema ta’ sostenn ” tfisser skema, li toriġina minn intervent fis-suq minn Stat Membru, li tgħin l-enerġija minn sorsi rinnovabbli ssib suq billi titnaqqas l-ispiża ta’ produzzjoni ta’ din l-enerġija, b’żieda tal-prezz li bih tista’ tinbiegħ, jew b’żieda, permezz ta’ obbligu ta’ enerġija rinnovabbli jew mod ieħor, tal-volum ta’ din l-enerġija mixtrija;

(i) " obbligu ta’ enerġija rinnovabbli ” tfisser skema ta’ sostenn nazzjonali li tirrikjedi li l-produtturi ta’ l-enerġija jinkludu fil-produzzjoni tagħhom proporzjon speċifikat ta’ enerġija minn sorsi rinnovabbli, li tirrikjedi li l-fornituri ta’ enerġija jinkludu proporzjon speċifikat ta’ enerġija minn sorsi rinnovabbli fil-provvista tagħhom jew tirrikjedi li l-konsumaturi ta’ enerġija jinkludu fil-konsum tagħhom proporzjon speċifikat ta’ enerġija minn sorsi rinnovabbli.

Artikolu 3 Miri għall-użu ta’ enerġija minn sorsi rinnovabbli

1. Kull Stat Membru għandu jiżgura li s-sehem tiegħu ta’ enerġija minn sorsi rinnovabbli fil-konsum finali ta’ enerġija fl-2020 huwa mill-inqas il-mira globali tiegħu għas-sehem ta’ enerġija minn sorsi rinnovabbli f’dik is-sena, kif stabbilit fit-tielet kolonna tat-tabella fil-Parti A ta’ l-Anness I.

2. L-Istati Membri għandhom jintroduċu miżuri xierqa biex jiżguraw li s-sehem ta’ enerġija mis-sorsi rinnovabbli tkun ugwali għal jew taqbeż dawk murija fit-trajettorju indikattiv stabbilita fil-Parti B ta’ l-Anness I.

3. Kull Stat Membru għandu jiżgura li s-sehem ta’ enerġija minn sorsi rinnovabbli fit-trasport fl-2020 huwa mill-inqas 10% tal-konsum finali ta’ enerġija fit-trasport f’dak l-Istat Membru.

Fil-kalkolu ta’ l-enerġija totali kkunsmata fit-trasport għall-għanijiet ta’ l-ewwel subparagrafu, prodotti taż-żejt minbarra petrol u diżil m’għandhomx jiġu kkunsidrati.

Artikolu 4 Pjanijiet ta’ azzjoni nazzjonali

1. Kull Stat Membru għandu jadotta pjan ta’ azzjoni nazzjonali.

Il-pjanijiet ta’ azzjoni nazzjonali għandhom jistabbilixxu l-miri ta’ l-Istati Membri għall-ishma ta’ enerġija minn sorsi rinnovabbli fit-trasport, l-elettriku u t-tisħin u t-tkessiħ fl-2020, u miżuri adegwati li għandhom jittieħdu biex jinkisbu dawn il-miri, inklużi politiki nazzjonali biex ikunu żviluppati riżorsi eżistenti ta’ bijomassa u jkunu mmobilizzati riżorsi ġodda ta’ bijomassa għal użi differenti, u l-miżuri li għandhom jittieħdu biex ikunu mwettqa r-rekwiżiti ta’ l-Artikoli 12 sa 17.

2. L-Istati Membri għandhom jinnotifikaw il-pjanijiet ta’ azzjoni nazzjonali tagħhom lill-Kummissjoni sa mhux aktar tard mill-31 ta’ Marzu 2010.

3. Stat Membru li s-sehem tiegħu ta’ l-enerġija mis-sorsi rinnovabbli waqgħu taħt it-trajettorju indikattiv fil-Parti B ta’ l-Anness 1 fil-perjodu immedjatament preċedenti ta’ sentejn għandu jressaq pjan ta’ azzjoni nazzjonali ġdid lill-Kummissjoni sa mhux aktar tard mit-30 ta' Ġunju tas-sena ta' wara, fejn jistabbilixxi l-miżuri adegwati biex jiġi żgurat li fil-ġejjieni is-sehem ta’ enerġija mis-sorsi rinnovabbli jkun daqs, jew jaqbeż it-trajettorju indikattiv f’Parti B ta’ l-Anness I.

Artikolu 5 Kalkolu tas-sehem ta’ enerġija minn sorsi rinnovabbli

1. Il-konsum finali ta’ enerġija minn sorsi rinnovabbli f’kull Stat Membru għandu jkun ikkalkulat bħala s-somma ta’:

(a) konsum finali ta’ elettriku minn sorsi ta’ enerġija rinnovabbli;

(b) konsum finali ta’ enerġija minn sorsi rinnovabbli għat-tisħin u t-tkessiħ; kif ukoll

(c) enerġija finali minn sorsi rinnovabbli kkunsmata fit-trasport.

Gass, elettriku u idroġenu minn sorsi ta’ enerġija rinnovabbli għandhom ikunu kkunsidrati biss darba f’waħda minn 1(a), 1(b) jew 1(c) biex ikun ikkalkulat is-sehem tal-konsum finali ta’ enerġija minn sorsi rinnovabbli.

Bijokarburanti u bijolikwidi oħra li ma jissodisfawx il-kriterji ta’ sostenibbiltà ambjentali fl-Artikolu 15 m’għandhomx jiġu kkunsidrati.

2. L-Istati Membri jistgħu japplikaw mal-Kummissjoni biex ikun ikkunsidrat, għall-għanijiet tal-paragrafu 1, il-bini ta’ impjanti ta’ enerġija rinnovabbli b’termini ta’ żmien twal fit-territorju tagħhom taħt il-kundizzjonijiet li ġejjin:

(a) il-bini ta’ l-impjant ta’ enerġija rinnovabbli jrid ikun imbeda sa l-2016;

(b) l-impjant ta’ enerġija rinnovabbli għandu jkollu kapaċità ta’ produzzjoni daqs jew iktar minn 5 000 MW;

(c) m’għandux ikun possibbli li l-impjant isir operattiv sa l-2020;

(d) għandu jkun possibbli għall-impjant li jsir operattiv sa l-2022.

Il-Kummissjoni għandha tiddeċiedi dwar x’aġġustament għandu jsir għas-sehem ta’ enerġija rinnovabbli għas-sena 2020 ta’ l-Istat Membru, billi tikkunsidra l-istat ta’ progress milħuq mill-kostruzzjoni, l-ammont ta’ għajnuna finanzjarja li qed tingħata lill-impjant, il-kwantità ta’ enerġija rinnovabbli li għandha tkun prodotta mill-impjant f’sena medja meta jkun tlesta.

Filwaqt li taġixxi skond il-proċedura msemmija fl-Artikolu 21(2), il-Kummissjoni għandha tiżviluppa regoli għall-implimentazzjoni ta’ din id-dispożizzjoni sa mhux aktar tard mill-31 ta’ Diċembru 2012.

3. Meta Stat Membru jqis li minħabba force majeure , ma jkunx jista’ jilħaq is-sehem ta’ enerġija minn sorsi rinnovabbli fil-konsum finali ta’ l-enerġija fl-2020 stiapulat fit-tielet kolonna tat-tabella fl-Anness 1, għandu jinforma lill-Kummissjoni mill-aktar fis. Il-Kummissjoni għandha tadotta deċiżjoni dwar jekk tkunx ġiet ippruvata l- force majeure, f’liema każ hija għandha tiddeċiedi f’aġġustament għandu jsir fil-konsum finali ta’ enerġija minn sorsi rinnovabbli għas-sena 2020.

4. Għall-għanijiet tal-paragrafu 1(a), il-konsum finali ta’ elettriku minn sorsi rinnovabbli għandu jkun ikkalkulat bħala l-kwantità ta’ elettriku prodott fi Stat Membru minn sorsi ta’ enerġija rinnovabbli, bl-esklużjoni tal-produzzjoni ta’ elettriku minn unitajiet ta’ ppumpjar tal-ħażniet bl-użu ta’ ilma li qabel kien ippumpjat ’il fuq, aġġustat skond l-Artikolu 10.

F’impjanti b’bosta karburanti li jużaw sorsi rinnovabbli u konvenzjonali, il-parti biss ta’ l-elettriku prodott minn sorsi ta’ enerġija rinnovabbli għandha tkun ikkunsidrata. Għall-għanijiet ta’ dan il-kalkolu, il-kontribut ta’ kull sors ta’ enerġija għandu jkun ikkalkulat fuq il-bażi tal-kontenut tiegħu ta’ enerġija.

L-elettriku ġġenerat mill-idroenerġija għandu jkun ikkunsidrat skond ir-regola ta’ normalizzazzjoni fl-Anness II.

5. Għall-għanijiet tal-paragrafu 1(b), il-konsum finali ta’ enerġija minn sorsi rinnovabbli għat-tisħin u t-tkessiħ għandu jkun ikkalkulat bħala l-konsum ta’ enerġija minn sorsi rinnovabbli mwassal lill-industriji tal-manifattura, it-trasport, id-djar, is-servizzi, l-agrikoltura, il-forestrija u s-sajd għal għanijiet ta’ tisħin u tkessiħ, inkluż il-konsum mit-tisħin u t-tkessiħ distrettwali b’oriġini rinnovabbli, aġġustat skond l-Artikolu 10.

L-enerġija termali ġġenerata mill-pompi tas-sħana permezz ta’ l-enerġija termali mill-art jew mill-ilma għandha titqies għall-iskopijiet tal-pargrafu 1(b). Enerġija termali ġġenerata minn pompi tas-sħana li jużaw is-sħana ambjentali mill-arja għandha tkun ikkunsidrata għall-għanijiet tal-paragrafu 1(b), kemm-il darba l-effiċjenza enerġetika tal-pompi tas-sħana tilħaq ir-rekwiżiti minimi ta’ l-eko-tikkettar stabbilit skond ir-Regolament (KE) Nru 1980/2000, fejn applikabbli, b’mod partikolari l-koeffiċjent minimu ta’ prestazzjoni stabbilit fid-Deċiżjoni 2007/742/KE, u rivedut f’konformità ma’ dak ir-Regolament.

Enerġija termali ġġenerata minn sistemi ta’ enerġija passiva, li taħthom jinkiseb passivament konsum inqas ta’ enerġija permezz tad-disinn tal-bini jew minn sħana ġġenerata minn enerġija minn sorsi mhux rinnovabbli, m’għandhiex tkun ikkunsidrata għall-għanijiet tal-paragrafu 1(b).

6. Il-kontenut enerġetiku tal-karburanti għat-trasport elenkati fl-Anness III għandhom jitqiesu li huma kif stabbilit f’dak l-Anness. L-Anness III jista’ jkun adattat għal progress tekniku u xjentifiku. Din il-miżura mfassla biex temenda elementi mhux essenzjali ta’ din id-Direttiva għandha tkun adottata skond il-proċedura regolatorja bl-iskrutinju msemmi fl-Artikolu 21(3).

7. Is-sehem ta’ enerġija minn sorsi ta’ enerġija rinnovabbli għandu jkun ikkalkulat bħala l-konsum finali ta’ enerġija minn sorsi rinnovabbli diviż bil-konsum finali ta’ enerġija mis-sorsi kollha ta’ enerġija, espress bħala perċentwali.

8. Il-metodoloġija u d-definizzjonijiet użati fil-kalkolu tas-sehem ta’ enerġija minn sorsi rinnovabbli għandhom ikunu dawk tar-Regolament (KE) Nru XXXX/XX dwar l-istatistika dwar l-enerġija[16].

9. Elettriku prodott minn sorsi ta’ enerġija rinnovabbli f’pajjiżi terzi għandu jkun ikkunsidrat biss għall-għanijiet ta’ kejl tal-konformità mar-rekwiżiti ta’ din id-Direttiva li jikkonċernaw il-miri nazzjonali jekk:

(a) huwa kkunsmat fil-Komunità;

(b) l-elettriku huwa prodott minn impjant li sar operattiv wara d-data tad-dħul fis-seħħ ta’ din id-Direttiva; kif ukoll

(c) l-elettriku jingħata garanzija ta’ l-oriġini li tagħmel parti minn sistema ta’ garanzija ta’ l-oriġini ekwivalenti għal dik stabbilita minn din id-Direttiva.

Artikolu 6 Garanziji ta’ l-oriġini ta’ elettriku, tisħin u tkessiħ prodotti minn sorsi ta’ enerġija rinnovabbli

1. L-Istati Membri għandhom jiżguraw li l-oriġini ta’ l-elettriku prodott minn sorsi ta’ enerġija rinnovabbli, u ta’ tisħin u tkessiħ prodotti minn sorsi ta’ enerġija rinnovabbli f’impjanti b’kapaċità ta’ mhux inqas minn 5 MWth, tista’ tiġi ggarantita bħala tali fi ħdan it-tifsira ta’ din id-Direttiva.

Għal dak il-għan, l-Istati Membri għandhom jiżguraw li garanzija ta’ l-oriġini tinħareġ bi tweġiba għal talba minn produttur ta’ enerġija rinnovabbli. Garanzija ta’ l-oriġini għandha tkun tad-daqs standard ta’ 1 MWh. M’għandhiex tinħareġ aktar minn garanzija ta’ l-oriġini waħda għal kull MWh ta’ enerġija prodotta.

2. Garanziji ta’ l-oriġini għandhom jiġu maħruġa, trasferiti u kanċellati elettronikament. Huma għandhom ikunu eżatti, affidabbli u reżistenti għall-frodi.

Garanzija ta’ l-oriġini għandha tispeċifika, għall-inqas:

(a) is-sors ta’ enerġija li minnu ġiet prodotta l-enerġija u d-dati ta’ bidu u ta’ tmiem ta’ din il-produzzjoni;

(b) jekk il-garanzija ta’ l-oriġini hix relatata ma’

- (i) elettriku; jew

- (ii) tisħin u/jew tkessiħ;

(c) l-identità, il-lokalità, it-tip u l-kapaċità ta’ l-impjant fejn l-enerġija kienet prodotta, u d-data ta’ meta l-impjant sar operattiv;

(d) id-data u l-pajjiż ta’ ħruġ u numru ta’ identifikazzjoni uniku;

(e) l-ammont u t-tip ta’ kull għajnuna għall-investiment li ngħatat lill-impjant.

3. L-Istati Membri għandhom jirrikonoxxu garanziji ta’ l-oriġini maħruġa minn Stati Membri oħra skond din id-Direttiva. Kull ċaħda minn Stat Membru li jirrikonoxxi garanzija ta’ l-oriġini għandha tkun ibbażata fuq kriterji oġġettivi, trasparenti u mhux diskriminatorji.

Fil-każ ta’ ċaħda għar-rikonoxximent ta’ garanzija ta’ l-oriġini, il-Kummissjoni tista’ tadotta Deċiżjoni li tirrikjedi li l-Istat Membru kkonċernat jirrikonoxxiha.

4. L-Istati Membri għandhom jiżguraw li l-garanziji ta’ l-oriġini kollha li għandhom jinħarġu fir-rigward ta’ enerġija rinnovabbli ġġenerata f’sena kalendarja speċifika jinħarġu, sa mhux aktar tard, minn tliet xhur wara tmiem dik is-sena.

Artikolu 7 Korpi kompetenti u reġistri ta’ garanziji ta’ l-oriġini

1. Kull Stat Membru għandu jaħtar korp kompetenti wieħed li jassumi l-ħidmiet li ġejjin:

(a) jistabbilixxi u jżomm reġistru nazzjonali ta’ garanziji ta’ l-oriġini;

(b) joħroġ garanziji ta’ l-oriġini;

(c) jirreġistra kull trasferiment ta’ garanziji ta’ l-oriġini;

(d) jikkanċella garanziji ta’ l-oriġini;

(e) jippubblika rapport annwali dwar il-kwantitajiet ta’ garanziji ta’ l-oriġini maħruġa, dawk trasferiti lil jew minn kull wieħed mill-korpi kompetenti l-oħra u dawk li jitħassru.

2. Il-korp kompetenti m’għandu jwettaq l-ebda attività ta’ ġenerazzjoni, kummerċ, forniment jew distribuzzjoni ta’ enerġija.

3. Ir-reġistru nazzjonali tal-garanziji ta’ l-oriġini għandu jirreġistra l-garanziji ta’ l-oriġini miżmuma minn kull persuna. Garanzija ta’ l-oriġini għandha tinżamm biss f’reġistru wieħed fl-istess ħin.

Artikolu 8 Sottomissjoni ta’ garanziji ta’ l-oriġini għall-kanċellazzjoni

1. Garanzija ta’ l-oriġini, li tikkorrispondi għall-unità ta’ enerġija kkonċernata, għandha tkun sottomessa għall-kanċellazzjoni lil korp kompetenti maħtur skond l-Artikolu 7 meta:

(a) il-produzzjoni ta’ unità ta’ elettriku minn sorsi ta’ enerġija rinnovabbli, jew il-produzzjoni ta’ unità ta’ tisħin jew tkessiħ minn sorsi ta’ enerġija rinnovabbli f’impjant b’kapaċità ta’ mhux inqas minn 5 MWth, tirċievi għajnuna fil-forma ta’ ħlasijiet ta’ tariffa garantita (feed-in tariff), ħlasijiet ta’ primjum, tnaqqis ta’ taxxa jew ħlasijiet li jirriżultaw minn sejħiet għall-offerti, f’liema każ il-garanzija għandha tkun sottomessa lill-korp kompetenti maħtur mill-Istat Membru li stabbilixxa s-sistema ta’ sostenn;

(b) unità ta’ elettriku prodotta minn sorsi ta’ enerġija rinnovabbli, jew unità ta’ tisħin jew tkessiħ prodotta minn sorsi ta’ enerġija rinnovabbli f’impjant b’kapaċità ta’ mhux inqas minn 5 MWth, tkun ikkunsidrata għall-għanijiet ta’ valutazzjoni tal-konformità ta’ entità ma’ obbligu ta’ enerġija rinnovabbli, f’liema każ il-garanzija ta’ l-oriġini għandha tkun sottomessa lill-korp kompetenti maħtur mill-Istat Membru li stabbilixxa l-obbligu; jew

(c) fornitur ta’ enerġija jew konsumatur ta’ enerġija jagħżel li juża l-garanzija ta’ l-oriġini għall-għan li jagħti prova tas-sehem jew il-kwantità ta’ enerġija rinnovabbli fit-taħlita enerġetika tiegħu, mingħajr ma jikklejmja l-benefiċċji ta’ skema ta’ sostenn skond il-punti (a) u (b); f’dan il-każ, il-garanzija ta’ l-oriġini għandha tkun sottomessa lill-korp kompetenti maħtur mill-Istat Membru li fih l-enerġija deskritta mit-taħlita enerġetika kkonċernata hija kkunsmata.

2. Fejn operatur ikun issottometta garanzija ta’ l-oriġini waħda jew aktar lil korp kompetenti skond il-paragrafi 1(a) jew (b), l-operatur għandu:

(a) jitlob garanziji ta’ l-oriġini, skond l-Artikolu 6(1), għall-produzzjoni futura kollha ta’ sorsi ta’ enerġija rinnovabbli mill-istess impjant;

(b) jissottometti dawn il-garanziji ta’ l-oriġini għall-kanċellazzjoni lill-istess korp kompetenti.

3. Garanziji ta’ l-oriġini m’għandhomx ikunu sottomessi lil korp kompetenti għall-kanċellazzjoni aktar minn sena wara d-data tal-ħruġ tagħhom.

Artikolu 9 Trasferiment ta’ garanziji ta’ l-oriġini

1. L-Istati Membri li s-sehem ta’ enerġija tagħhom minn sorsi rinovabbli laħaq jew qabeż it-trajettorju indikattiv fil-Parti B ta’ l-Anness I fil-perjodu ta’ sentejn immedjatament preċedenti jistgħu jitolbu lill-korpi kompetenti maħtura skond l-Artikolu 7 biex jittrasferixxu l-garanziji ta’ l-oriġini sottomessi għall-kanċellazzjoni taħt l-Artikolu 8(1) għal Stat Membru ieħor. Dawn il-garanziji ta’ l-oriġini għandhom ikunu immedjatament ikkanċellati mill-korp kompetenti fl-Istat Membru li qed jirċievi.

2. Stat Membru jista’, jipprovdi għal sistema ta’ awtorizzazzjoni minn qabel għat-trasferiment ta’ garanziji ta’ l-oriġini lil jew minn persuni fi Stati Membri oħra jekk, fin-nuqqas ta’ sistema bħal din, it-trasferiment ta’ garanziji ta’ l-oriġini lil jew mill-Istat Membru kkonċernat jista’ jxekkel l-abbiltà tagħhom li jiżguraw provvista ta’ enerġija sigura u bbilanċjata jew jista’ jimmina l-kisba ta’ l-miri ambjentali li fuqhom hija mibnija l-iskema ta’ sostenn tagħhom.

L-Istati Membri jistgħu, jipprovdu għal sistema ta’ awtorizzazzjoni minn qabel għat-trasferiment ta’ garanziji ta’ l-oriġini lil persuni fi Stati Membri oħra jekk fin-nuqqas ta’ sistema bħal din, it-trasferiment ta’ garanziji ta’ l-oriġini jista’ jxekkel l-abbiltà tagħhom li jikkonformaw ma’ l-Artikolu 3(1) jew li jiżguraw li s-sehem ta’ enerġija mis-sorsi rinnovabbli huwa ugwali jew jaqbeż it-trajettorju indikattiv f’Parti B ta’ l-Anness I.

Is-sistema ta’ awtorizzazzjoni minn qabel m’għandhiex tikkostitwixxi mezz ta’ diskriminazzjoni arbitrarja.

3. Suġġetti għad-dispożizzjonijiet adottati skond il-paragrafu 2, garanziji ta’ l-oriġini jistgħu jkunu trasferiti bejn persuni fi Stati Membri differenti kemm-il darba jkunu nħarġu fir-rigward ta’ enerġija prodotti minn sorsi rinnovabbli minn impjanti li saru operattivi wara d-data tad-dħul fis-seħħ ta’ din id-Direttiva.

Dan it-trasferiment jista’ jakkumpanja t-trasferiment ta’ l-enerġija li tirreferi għaliha l-garanzija ta’ l-oriġini, jew jista’ jkun separat minn kull trasferiment bħal dan.

4. L-Istati Membri għandhom jinnotifikaw lill-Kummissjoni b’kull sistema ta’ awtorizzazzjoni minn qabel li għandhom il-ħsieb li jdaħħlu fis-seħħ skond il-paragrafu 2, u kull tibdil sussegwenti tagħha.

Il-Kummissjoni għandha tippubblika dik l-informazzjoni.

5. Sa mhux aktar tard mill-31 ta’ Diċembru 2014, skond id-disponibbiltà tad-dejta, il-Kummissjoni għandha tivvaluta l-implimentazzjoni tad-dispożizzjonijiet ta’ din id-Direttiva dwar it-trasferiment ta’ garanziji ta’ l-oriġini u l-benefiċċji li dan għandu. Għandha, jekk xieraq, tressaq il-proposti quddiem il-Parlament Ewropew u l-Kunsill.

Artikolu 10 Effetti tal-kanċellazzjoni tal-garanziji ta’ l-oriġini

Meta korp kompetenti jikkanċella garanzija ta’ l-oriġini li ma jkunx ħareġ huwa stess, kwantità ekwivalenti ta’ enerġija minn sorsi rinnovabbli, għall-għanijiet ta’ kejl ta’ konformità mar-rekwiżiti ta’ din id-Direttiva li jikkonċernaw il-miri nazzjonali għandha:

(a) titnaqqas mill-kwantità ta’ enerġija minn sorsi rinnovabbli li tkun ikkunsidrata, fir-rigward tas-sena tal-produzzjoni ta’ l-enerġija speċifikata fil-garanzija ta’ l-oriġini, fil-kejl mill-Istat Membru tal-konformità tal-korp kompetenti li ħareġ il-garanzija ta’ l-oriġini; kif ukoll

(b) tingħadd mal-kwantità ta’ enerġija minn sorsi rinnovabbli li tkun ikkunsidrata, fir-rigward tas-sena ta’ produzzjoni ta’ l-enerġija speċifikata fil-garanzija ta’ l-oriġini, fil-kejl mill-Istat Membru tal-konformità tal-korp kompetenti li kkanċella l-garanzija ta’ l-oriġini.

Artikolu 11 Żidiet tal-kapaċità

Għall-fini ta’ l-Artikolu 5(9), l-Artikolu 6(2), l-Artikolu 8(2) u l-Artikolu 9(3) unitajiet ta’ enerġija rinnovabbli attribwiti għal żieda fil-kapaċità ta’ impjant għandhom ikunu ttrattati daqs li kieku kienu prodotti minn impjant separat li sar operattiv fil-mument li fih seħħet iż-żieda fil-kapaċità.

Artikolu 12 Proċeduri amministrattivi, regolamenti u kodiċijiet

1. L-Istati Membri għandhom jiżguraw li kull regola nazzjonali li tikkonċerna l-proċeduri ta’ awtorizzazzjoni, ċertifikazzjoni u liċenzjar li huma applikati għal impjanti għall-produzzjoni ta’ elettriku, tisħin u tkessiħ minn sorsi rinnovabbli, u għall-proċess ta’ trasformazzjoni tal-bijomassa f’bijokarburanti jew prodotti ta’ l-enerġija oħra, hija proporzjonata u meħtieġa.

L-Istati Membri għandhom, b’mod partikolari, jiżguraw li:

(a) ir-responsabbiltajiet rispettivi ta’ korpi amministrattivi nazzjonali, reġjonali u lokali għal proċeduri ta’ awtorizzazzjoni, ċertifikazzjoni u liċenzjar huma definiti b’mod ċar, bi skadenzi preċiżi għall-approvazzjoni ta’ applikazzjonijiet għall-ippjanar u l-bini;

(b) il-proċeduri amministrattivi huma simplifikati u mgħaġġla fil-livell amministrattiv xieraq;

(c) ir-regoli li jirregolaw l-awtorizzazzjoni, iċ-ċertifikazzjoni u l-liċenzjar huma oġġettivi, trasparenti u mhux diskriminatorji, u jikkunsidraw bis-sħiħ il-partikolaritajiet ta’ teknoloġiji individwali ta’ enerġija rinnovabbli;

(d) jiġu stabbiliti linji gwida ċari għal koordinazzjoni bejn korpi amministrattivi, li jikkonċernaw limiti ta’ żmien u l-irċevuta u l-immaniġġjar ta’ applikazzjonijiet għall-ippjanar u l-permess;

(e) it-tariffi amministrattivi mħallsa minn konsumaturi, pjanifikaturi, periti, bennejja u stallaturi u fornituri ta’ tagħmir u sistemi huma trasparenti u relatati ma’ l-ispiża;

(f) jiġu stabbiliti proċeduri ta’ awtorizzazzjoni inqas impenjattivi għal proġetti iżgħar; kif ukoll

(g) jinħatru medjaturi biex jaġixxu f’disputi bejn applikanti u awtoritajiet responsabbli mill-ħruġ ta’ awtorizzazzjonijiet, ċertifikati u liċenzji.

2. L-Istati Membri għandhom jiddefinixxu b’mod ċar kull speċifikazzjoni teknika li għandha tintlaħaq minn tagħmir u sistemi ta’ enerġija rinnovabbli biex jibbenefikaw minn skemi ta’ sostenn. Fejn jeżistu standards Ewropej, inklużi eko-tikketti, tikketti ta’ l-enerġija u sistemi oħra ta’ referenza teknika stabbiliti minn korpi ta’ standardizzazzjoni Ewropej, dawn l-ispeċifikazzjonijiet tekniċi għandhom ikunu espressi skond dawk l-istandards. Dawn l-ispeċifikazzjonijiet tekniċi m’għandhomx jippreskrivu fejn it-tagħmir u s-sistemi għandhom jiġu ċċertifikati.

3. L-Istati Membri għandhom jirrikjedu li korpi amministrattivi lokali u reġjonali jikkunsidraw l-istallazzjoni ta’ tagħmir u sistemi għall-użu ta’ tisħin, tkessiħ u elettriku minn sorsi rinnovabbli u għal tisħin u tkessiħ distrettwali matul l-ippjanar, id-diżinjar, il-bini u r-renovazzjoni ta’ żoni industrijali jew residenzjali.

4. Fir-regolamenti u l-kodiċijiet tal-bini tagħhom l-Istati Membri għandhom jirrikjedu l-użu ta’ livelli minimi ta’ enerġija minn sorsi rinnovabbli fil-bini ġdid jew irrenovat. Kull eżenzjoni minn dawn il-livelli minini għandha tkun trasparenti u bbażata fuq kriterji relatati ma’:

(a) l-użu ta’ bini b’rata ta’ enerġija passiva, baxxa jew żero; jew

(b) limiti lokali fid-disponibbiltà ta’ riżorsi ta’ enerġija rinnovabbli.

5. Fir-rigward tar-regolamenti u l-kodiċijiet tal-bini tagħhom, l-Istati Membri għandhom iħeġġu l-użu ta’ sistemi u tagħmir għat-tisħin u t-tkessiħ b’enerġija rinnovabbli li jiksbu tnaqqis sinifikanti ta’ konsum ta’ enerġija. L-Istati Membri għandhom jużaw tikketti ta’ l-enerġija jew eko-tikketti jew ċertifikati jew standards oħra xierqa żviluppati f’livell nazzjonali jew Ewropew, fejn dawn jeżistu, bħala l-bażi biex jinkoraġġixxu dawn is-sistemi u tagħmir.

Fil-każ tal-bijomassa, l-Istati Membri għandhom jippromwovi teknoloġiji ta’ konverżjoni li jiksbu effiċjenza ta’ konverżjoni ta’ mhux inqas minn 85% għal applikazzjonijiet residenzjali u kummerċjali u mhux inqas minn 70% għal applikazzjonijiet industrijali.

Fil-każ tal-pompi tas-sħana, l-Istati Membri għandhom jippromwovu pompi tas-sħana li jissodisfaw ir-rekwiżiti minimi ta’ l-ekotikkettar stabbiliti fid-Deċiżjoni 2007/742/KE.

Fi-każ ta’ l-enerġija mix-xemx, l-Istati Membri għandhom jippromwovu tagħmir u sistemi li jiksbu effiċjenza ta’ konverżjoni ta’ mhux inqas minn 35%.

Fil-valutazzjoni ta’ l-effiċjenza ta’ konverżjoni u tal-proporzjon ta’ dħul/ħruġ ta’ sistemi u tagħmir għall-għanijiet ta’ dan il-paragrafu, l-Istati Membri għandhom jużaw proċeduri komunitarji jew, fin-nuqqas tagħhom proċeduri internazzjonali jekk tali proċeduri jeżistu.

Artikolu 13 Informazzjoni u taħriġ

1. L-Istati Membri għandhom jiżguraw li informazzjoni dwar miżuri ta’ sostenn hija disponibbli għall-konsumaturi, il-bennejja, l-istallaturi, il-periti u l-fornituri ta’ tagħmir u sistemi tat-tisħin, tat-tkessiħ u ta’ l-elettriku u għal vetturi kompatibbli ma’ l-użu ta’ taħlitiet bi grad għoli ta’ bijokarburanti jew bijokarburanti puri.

2. L-Istati Membri għandhom jiżguraw li informazzjoni dwar il-benefiċċji netti, l-ispiża u l-effiċjenza enerġetika ta’ tagħmir u sistemi għall-użu ta’ tisħin, tkessiħ u elettriku minn sorsi rinnovabbli hija disponibbli jew mill-fornitur tat-tagħmir jew is-sistema jew mill-awtoritajiet kompetenti nazzjonali.

3. L-Istati Membri għandhom jiżviluppaw skemi ta’ ċertifikazzjoni għal stallaturi ta’ bojlers u stufi, sistemi fotovoltajċi solari u sistemi termali solari u pompi tas-sħana. Dawk l-iskemi għandhom ikunu bbażati fuq il-kriterji stabbiliti fl-Anness IV. Kull Stat Membru għandu jirrikonoxxi ċ-ċertifikazzjoni maħruġa minn Stati Membri oħra skond dawn il-kriterji.

4. L-Istati Membri għandhom jiżviluppaw gwida għal pjanifikaturi u periti sabiex dawn ikunu tassew kapaċi jikkunsidraw l-użu ta’ enerġija minn sorsi rinnovabbli u ta’ tisħin u tkessiħ distrettwali matul l-ippjanar, l-iddiżinjar, il-bini u r-ridekorazzjoni ta’ żoni industrijali jew residenzjali.

Artikolu 14 Aċċess għas-sistema ta’ distribuzzjoni ta’ l-elettriku

1. L-Istati Membri għandhom jieħdu l-passi meħtieġa biex jiżviluppaw infrastruttura tad-distribuzzjoni biex jakkomodaw l-iżvilupp ulterjuri tal-produzzjoni ta’ l-elettriku minn sorsi ta’ enerġija rinnovabbli, inklużi l-interkonnetturi bejn l-Istati Membri.

2. Mingħajr preġudizzju għaż-żamma ta’ l-affidabbiltà u s-sigurtà tas-sistema tad-distribuzzjoni, l-Istati Membri għandhom jiżguraw li l-operaturi tas-sistemi ta’ trażmissjoni u l-operaturi tas-sistemi ta’ distribuzzjoni jiggarantixxu fit-territorju tagħhom it-trażmissjoni u d-distribuzzjoni ta’ elettriku prodott minn sorsi ta’ enerġija rinnovabbli. Huma għandhom jipprovdu wkoll għal aċċess prijoritarju għas-sistema tad-distribuzzjoni ta’ elettriku prodott minn sorsi ta’ enerġija rinnovabbli. Fit-trażmissjoni ta’ impjanti li jiġġeneraw l-elettriku, l-operaturi ta’ sistemi ta’ trażmissjoni għandhom jagħtu prijorità lil impjanti ta’ ġenerazzjoni li jużaw sorsi ta’ enerġija rinnovabbli sa fejn tippermetti s-sigurtà tas-sistema ta’ l-elettriku nazzjonali.

3. L-Istati Membri għandhom jirrikjedu li operaturi ta’ sistemi ta’ trażmissjoni u operaturi ta’ sistemi ta’ distribuzzjoni jistabbilixxu u jippubblikaw ir-regoli standard tagħhom rigward il-ġarr u t-tqassim flimkien ta’ l-ispejjeż ta’ adattamenti tekniċi, bħal ma huma konnessjonijiet mas-sistema ta’ distribuzzjoni u rinfurzar tas-sistema ta’ distribuzzjoni, li huma meħtieġa biex ikunu integrati produtturi ġodda li jkunu qed jipprovdu elettriku prodott minn sorsi ta’ enerġija rinnovabbli lis-sistema interkonnessa.

Dawn ir-regoli għandhom ikunu bbażati fuq kriterji oġġettivi, trasparenti u mhux diskriminatorji billi jkunu kkunsidrati b’mod partikolari l-ispejjeż u l-benefiċċji kollha assoċjati mal-konnessjoni ta’ dawn il-produtturi mas-sistema tad-distribuzzjoni u ċ-ċirkustanzi partikolari tal-produtturi li qegħdin f’reġjuni periferiċi u f’reġjuni b’densità baxxa ta’ popolazzjoni. Ir-regoli jistgħu jipprovdu għal tipi differenti ta’ konnessjoni.

4. Fejn xieraq, l-Istati Membri jistgħu jirrikjedu li l-operaturi tas-sistema ta’ trażmissjoni u operaturi tas-sistema ta’ distribuzzjoni jġorru l-ispejjeż kollha, jew parti minnhom, imsemmija fil-paragrafu 3. L-Istati Membri għandhom jirrevedu u jieħdu l-miżuri meħtieġa biex itejjbu l-oqsfa u r-regoli għall-ġarr u tqassim ta’ l-ispejjeż imsemmija fil-paragrafu 3 sa mhux aktar tard mit-30 ta’ Ġunju 2011 u kull sentejn wara dan biex jiżguraw l-integrazzjoni ta’ produtturi ġodda kif imsemmi f’dak il-paragrafu.

5. L-Istati Membri għandhom jirrikjedu li operaturi ta’ sistema ta’ trażmissjoni u operaturi ta’ sistema ta’ distribuzzjoni jipprovdu kull produttur ġdid li jixtieq li jkun konness mas-sistema, bi stima komprensiva u dettaljata ta’ l-ispejjeż assoċjati mal-konnessjoni. L-Istati Membri jistgħu jippermettu lil produtturi ta’ l-elettriku minn sorsi ta’ enerġija rinnovabbli li jixtiequ jkunu konnessi max-xibka, li joħorġu sejħa għall-offerti għax-xogħol ta’ konnessjoni.

6. It-tqassim flimkien ta’ l-ispejjeż imsemmi fil-paragrafu 3 għandu jkun infurzat b’mekkaniżmu bbażat fuq kriterji oġġettivi, trasparenti u mhux diskriminatorji li jikkunsidraw il-benefiċċji li inizjalment u sussegwentement produtturi konnessi kif ukoll operaturi ta’ sistemi ta’ trażmissjoni u operaturi ta’ sistemi ta’ distribuzzjoni jieħdu mill-konnessjoni.

7. L-Istati Membri għandhom jiżguraw li t-talba għal ħlas ta’ tariffi ta’ trażmissjoni u ta’ distribuzzjoni ma jiddiskriminawx kontra l-elettriku minn sorsi ta’ enerġija rinnovabbli, inkluż b’mod partikolari elettriku minn sorsi ta’ enerġija rinnovabbli prodott f’reġjuni periferiċi, bħal reġjuni gżejjer, u f’reġjuni b’densità baxxa ta’ popolazzjoni.

8. L-Istati Membri għandhom jiżguraw li t-tariffi mitluba minn operaturi ta’ sistema ta’ trażmissjoni u minn operaturi ta’ sistema ta’ distribuzzjoni, għat-trażmissjoni u d-distribuzzjoni ta’ l-elettriku minn impjanti li jużaw sorsi ta’ enerġija rinnovabbli jirriflettu l-ispejjeż-benefiċċji fattibbli li jirriżultaw mill-konnessjoni ta’ l-impjant man-netwerk. Dawn l-ispejjeż-benefiċċji jistgħu jinqalgħu mill-użu dirett tas-sistema ta’ distribuzzjoni ta’ vultaġġ baxx.

Artikolu 15 Kriterji ta’ sostenibbiltà ambjentali għal bijokarburanti u bijolikwidi oħra

1. Il-bijokarburanti u bijolikwidi oħra għandhom jiġu kkunsidrati għall-għanijiet elenkati taħt l-ittri (a), (b) u (c) hawn taħt jekk jissodisfaw biss il-kriterji stabbiliti fil-paragrafi 2 sa 5:

(a) il-kejl tal-konformità mar-rekwiżiti ta’ din id-Direttiva li jikkonċernaw il-miri nazzjonali;

(b) il-kejl tal-konformità ma’ l-obbligi ta’ enerġija rinnovabbli;

(c) l-eliġibbiltà għal sostenn finanzjarju għall-konsum ta’ bijokarburanti u bijolikwidi oħra.

2. L-iffrankar ta’ emissjonijiet ta’ gassijiet serra mill-użu ta’ bijokarburanti u bijolikwidi oħra kkunsidrat għall-għanijiet imsemmija fil-paragrafu 1 għandu jkun mill-inqas 35%.

Fil-każ ta’ bijokarburanti u bijolikwidi oħra prodotti minn impjanti li kienu operattivi f’Jannar 2008, l-ewwel subparagrafu għandu japplika mill-1 ta’ April 2013.

3. Bijokarburanti u bijolikwidi oħra kkunsidrati għall-għanijiet imsemmija fil-paragrafu 1 m’għandhomx isiru minn materja prima miksuba minn art b’valur għoli rikonoxxut ta’ bijodiversità, jiġifieri li art li kellha wieħed mill-istati li ġejjin fi jew wara Jannar 2008, sew jekk l-art għad għandha dan l-istatus jew le:

(a) foresta mhux disturbata minn attività umana sinifikanti, jiġifieri, foresta fejn ma sar l-ebda intervent uman sinifikanti magħruf jew fejn l-aħħar intervent uman sinifikanti ilu biżżejjed li sar tant li ppermetta li l-kompożizzjoni u l-proċessi ta’ l-ispeċi naturali jkunu stabbiliti mill-ġdid;

(b) żoni indikati għal għanijiet ta’ ħarsien tan-natura, sakemm ma tkunx ipprovduta evidenza li l-produzzjoni ta’ dik il-materja prima ma interferietx ma’ dawk l-għanijiet.

(c) art bil-ħaxix b’bijodiversità għolja, jiġifieri art bil-ħaxix li hija rikka fl-ispeċijiet, mhux fertilizzata u mhux degradata.

Il-Kummissjoni għandha tistabbilixxi l-kriterji u l-firxiet ġeografiċi biex tiddetermina liema żoni bil-ħaxix għandhom ikunu koperti mill-punt (c). Din il-miżura mfassla biex temenda elementi mhux essenzjali ta’ din id-Direttiva għandha tkun adottata skond il-proċedura regolatorja bl-iskrutinju msemmi fl-Artikolu 21(3).

4. Bijokarburanti u bijolikwidi oħra kkundistrati għall-għanijiet imsemmija fil-paragrafu 1 m’għandhomx isiru minn materja prima miksuba minn art b’ħażna għolja ta’ karbonju, jiġifieri art li kellha waħda mill-istati li ġejjin f’Jannar 2008 u li m’għadx għandha iktar dan l-istatus:

(a) artijiet niedja, jiġifieri art li hija miksija bi jew saturata bl-ilma permanentement jew għal parti sinifikanti tas-sena, inkluża art tal-peat verġni;

(b) żoni kontinwament afforestati, jiġifieri art fuq firxa ikbar minn ettaru b’siġar ogħla minn 5 metri u b’kopertura ta’ aktar minn 30%, jew siġar li jistgħu jilħqu dawn il-limiti in situ;

Id-dispożizzjonijiet f’dan il-paragrafu m’għandhomx japplikaw jekk fiż-żmien meta nkisbet il-materja prima, l-art kellha l-istess status li kellha f’Jannar 2008.

5. Materji primi agrikoli kkultivati fil-Komunità u użati għall-produzzjoni ta’ bijokarburanti u bijolikwidi oħra kkunsdirati għall-għanijiet imsemmija fil-paragrafu 1, għandhom jinkisbu skond ir-rekwiżiti u l-istandards taħt id-dispożizzjonijiet elenkati f’punt A ta’ l-Anness III tar-Regolament tal-Kunsill (KE) Nru 1782/2003[17] taħt l-intestatura "Ambjent" u skond ir-rekwiżiti minimi għal kundizzjoni tajba agrikola u ambjentali definita skond l-Artikolu 5(1) ta’ dak ir-Regolament.

6. L-Istati Membri m’għandhomx jirrifjutaw li jikkunsidraw, għall-għanijiet imsemmija fil-paragrafu 1, bijokarburanti u bijolikwidi oħra miksuba skond dan l-Artikolu, għal raġunijiet oħra ta’ sostenibbiltà.

7. Il-Kummissjoni għandha tirrapporta dwar ir-rekwiżiti għal skema ta’ sostenibbiltà għal użi enerġetiċi tal-bijomassa, minbarra bijokarburanti u bijolikwidi oħra, sa mhux aktar tard mill-31 ta’ Diċembru 2010. Ir-rapport għandu jkun akkumpanjat, fejn xieraq, bi proposti għal skema ta’ sostenibbiltà għal użi oħra għall-enerġija mill-bijomassa, lill-Parlament Ewropew u lill-Kunsill.

Artikolu 16 Verifika tal-konformità mal-kriterji ta’ sostenibbiltà ambjentali għal bijokarburanti u bijolikwidi oħra

1. Fejn bijokarburanti u bijolikwidi oħra għandhom jiġu kkunsidrati għall-għanijiet imsemmija fl-Artikolu 15(1), l-Istati Membri għandhom jirrikjedu li l-operaturi ekonomiċi juru li l-kriterji ta’ sostenibbiltà ambjentali stabbiliti fl-Artikolu 15 kienu sodisfatti. Għal dan il-għan għandhom jirrikjedu li l-operaturi ekonomiċi jużaw sistema ta’ bilanċ tal-massa u jipprovdu dan li ġej:

(a) kunsinni ta’ materja prima jew bijokarburant b’karatteristiċi ta’ sostenibbiltà differenti jistgħu jkunu mħallta;

(b) informazzjoni dwar il-karatteristiċi tas-sostenibbiltà u d-daqsijiet tal-kunsinni msemmija fil-punt (a) tibqa’ assenjata lit-taħlita; kif ukoll

(c) huwa żgurat li s-somma tal-kunsinni kollha meħuda mit-taħlita hija deskritta bħala li għandha l-istess karatteristiċi ta’ sostenibbiltà, fl-istess kwantitajiet, bħas-somma tal-kunsinni kollha miżjuda mat-taħlita.

2. Il-Kummissjoni fl-2010 u l-2012 għandha tirrapporta li